ועדת הפנים ואיכות הסביבה, כנסת 17, פרוטוקול מספר 303, 2008-02-03 09:30

חברי הוועדה: אופיר פינס-פז משה גפני אסתרינה טרטמן מוזמנים: שולי נזר- ראש אגף איכות אויר, המשרד להגנת הסביבה הדס פיקסלר-עו"ד, לשכה משפטית, המשרד להגנת הסביבה אבי מושל – רכז זיהום אוויר מכלי רכב, המשרד להגנת הסביבה ליאורה עופרי – עו"ד, המשרד להגנת הסביבה דרורה לסקר – עו"ד, לשכה משפטית, משרד הפנים רוני טלמור- עו"ד, משרד המשפטים גבי פיסמן – עו"ד, משרד המשפטים שבתאי אלבוחר – עו"ד, משרד התשתיות הלאומיות רס"ן איגור קוגן – אג"ת, רמ"ד תאום אזרחי, משרד הביטחון סא"ל אבינועם צדקני – אלר"ם – רע"ן ביצוע מרכז הובלה, משרד הביטחון רס"ן לאה טל – יועמ"ש אלר"ם, משרד הביטחון רוני לוינגר – עו"ד, קצין תביעות באגף התנועה, המשרד לביטחון פנים אפרת לוגסינג – ייעוץ משפטי, משטרה שרית זוכוביצקי – עו"ד, לשכה משפטית, משרד התחבורה רונן ישעיהו – מנהל אגף תשתית תחבורתית, משרד התחבורה ברוניסלבה חירמן – כלכלנית בכירה, משרד התחבורה דורון להב – סמנכ"ל איגוד ערים לאיכות הסביבה אשדוד צבי מילשטיין – מנהל אגף לאיכות הסביבה עיריית ראשל"צ משה בלסנהיים – מנהל רשות לאיכות הסביבה ת"א מילכה כרמל – יועצת לאיכות הסביבה, מרכז השילטון המקומי ציפי איסר-איציק – עו"ד, מנכ"לית, אדם טבע ודין תמר גנות – עו"ד, אדם טבע ודין שמואל בן-ארי – מהנדס רכב, חב' אגד רם אשר – חב' אגד יהודה בר-אור – יו"ר ארגון המוניות הארצי אהרון כהן – סגן יו"ר איגוד המוניות גוש דן משה בלסנהיים – מ נהל הרשות לאיכות הסביבה, עיריית תל-אביב יפו שלמה פלדמן – מנהל אגף התנועה, עיריית תל-אביב יפו משה טיומקין – ראש רשות התחבורה, התנועה והחניה, עיריית תל-אביב יפו

קצרנית: הצעת חוק לתיקון פקודת התעבורה (סעיפים שפוצלו מחוק אוויר נקי)

דב חנין: אנחנו פותחים את הדיון באותם סעיפים שפיצלנו מחוק אוויר נקי.

דב חנין: כמו שסיכמנו בדיון הקודם, הסעיפים האלה יחוקקו במסגרת תיקון לפקודת התעבורה.

דב חנין: קיימנו כמה דיונים בוועדה בנושא הזה.

דב חנין: הנושא נדון בצורה כזאת או אחרת ב-4 מדיוני הוועדה.

דב חנין: שני דיונים הוקדשו לנושא הזה.

דב חנין: הדיון היום יהיה דיון משלים.

דב חנין: אנחנו לא נקיים דיון כללי על הנושא, אלא נעבור על הסעיפים אחד לאחד, נשמע הערות והתייחסויות במטרה לסכם את הנושא.

ורד קירו-זילברמן: תיקון סעיף 70 1.

ורד קירו-זילברמן: בפקודת התעבורה (להלן –הפקודה), בסעיף 70 (1) בפסקה (1), אחרי "הולכי רגל ואחרים" יבוא "לרבות לענין צמצום זיהום האוויר"; (2) בפסקה (15), אחרי "בכל חלק ממנה" יבוא "לשם צמצום זיהום האוויר"; (3) בפסקה 22, אחרי "והסדרתה" יבוא "לרבות לשם צמצום זיהום האוויר".

ורד קירו-זילברמן: הוספת סעיפים 77א עד77ו 2.

ורד קירו-זילברמן: אחרי סעיף 77 לפקודה יבוא: "תכנית תחבורתית לצמצום זיהום האוויר 77א (א) בסעיף זה ובסעיפים 77ב עד 77ו – "רשות מקומית" – עירייה או מועצה מקומית שמספר תושביה על פי הרשום במרשם האוכלוסין עולה על 30,000; "תחבורה ציבורית" – (1) רכב ציבורי בקו שירות; (2) רכבת.

ורד קירו-זילברמן: "תחברה נקייה" – רכב שאינו גורם זיהום אוויר במישרין במהלך פעולתו.

ורד קירו-זילברמן: (ב) לשם צמצום זיהום האוויר בתחומה הנובע מתחבורה רשאית רשות מקומית להכין הצעה לתכנית רב שנתית לניהול והסדרת התחבורה בתחומה אשר תכלול, בין היתר – (1) יעדים לצמצום זיהום האוויר מתחבורה בתחומי הרשות המקומית; (2) אמצעים מוצעים לעמידה ביעדים שנקבעו.

ורד קירו-זילברמן: (ג) הצעה לתכנית תכלול חוות דעת מקצועיות, ערוכות בידי מומחה, בעניינים אלה (להלן – חוות הדעת המקצועיות) – (1) ההשפעה הצפויה מהפעלת התכנית על הפחתת זיהום האוויר הנובע מתחבורה בתחומי הרשות המקומית; (2) ההשפעה הצפויה מהפעלת התכנית על התנהלות התחבורה בתחומי הרשות המקומית; (3) ההשלכות הצפויות מהפעלת התכנית על תושבי הרשות המקומית ועל הבאים בתחומה, לרבות לעניין הנטל הכלכלי וההשלכות החברתיות שלה.

ורד קירו-זילברמן: (ד) התכנית המוצעת, לרבות חוות הדעת המקצועיות, תועבר לעיונו של השר להגנת הסביבה.

ורד קירו-זילברמן: (ה) התכנית המוצעת, לרבות חות הדעת המקצועיות ועמדת השר להגנת הסביבה, באם נקבעה עמדה כאמור, תפורסם באתר האינטרנט של הרשות המקומית ותהיה פתוחה לעיון הציבור במשרדי הרשות המקומית מיום פרסומה; הודעה על הצעת התכנית תפורסם בדרך שיקבע שר הפנים.

ורד קירו-זילברמן: (ו) כל אדם רשאי להגיש לרשות המקומית הערות לעניין התכנית המוצעת תוך 45 יום ממועד פרסום הצעת התכנית.

ורד קירו-זילברמן: (ז) מועצתה רשות המקומית תדון בהצעת התכנית ובהערות שהתקבלו לפי סעיף קטן (ו); בתום הדיון תחליט המועצה אם לאשר את התכנית או לערוך בה שינויים.

ורד קירו-זילברמן: (ח) אישרה מועצת הרשות המקומית את התכנית תפורסם על כך הודעה באתר האינטרנט של הרשות המקומית, והיא תעמוד בתקפה לתקופה של חמש שנים מיום אישורה (להלן – התכנית המאושרת).

תומר רוזנר: סעיף 70 לפקודת התעבורה קובע את סמכויותיו של שר התחבורה להתקין תקנות ולקבוע תמרורים.

תומר רוזנר: הוא קובע את הסמכויות הכלליות של שר התחבורה לטפל בכל הנושא של תחבורה במסגרת חקיקת משנה.

תומר רוזנר: מטרת סעיף 1 לתיקון המוצע היא להבהיר שבמסגרת הסמכויות האלו רשאי שר התחבורה להתקין תקנות, לקבוע תמרורים ודברים אחרים ככל שהדבר דרוש לשם מניעה או צמצום של זיהום אוויר.

שרית זוכוביצקי: בסעיף 1(2) צריך להוסיף לפני המילים "לשם צמצום זיהום האוויר" את המילים "בין היתר".

משה טיומקין: השאלה מי מגדיר זיהום.

דב חנין: מי בעד אישור סעיף 1 בתוספת המילים "בין היתר"?

דב חנין: ה צ ב ע ה בעד – פה אחד אושר אנחנו עוברים לסעיף 77א.

דב חנין: בדיונים הקודמים דיברנו על זיהום אוויר מתחבורה.

דב חנין: אנחנו נמצאים היום במצב שבו ישנם גורמים שונים שמופקדים על הנושא הזה, אבל מסיבות שונות שיתוף הפעולה והתיאום בין הגורמים האלה לא פועל.

דב חנין: התוצאה היא שיש גורמים שונים שיש להם הצעות, כמו המשרד להגנת הסביבה, רשויות מקומיות, משרד התחבורה.

דב חנין: כל אחד מצידו רוצה לקדם את העניין.

דב חנין: הבעיה היא שבגלל סבך הסמכויות אף אחד לא יכול לקדם שום דבר.

דב חנין: כל אחד חי בתחושה שהוא היה יכול לעשות שינוי אם היו נותנים לו לעשות את השינוי הזה.

דב חנין: המטרה של התיקון בכללותו היא לעשות סדר בסמכויות, למנוע מצב שבו גורם אחד - חשוב ככל האפשר - יכול לתקוע את התהליך.

דב חנין: יש סדר בתמונה.

דב חנין: לכל גורם יש את התפקיד שלו לפעולה.

דב חנין: אנחנו מנסים לצמצם למינימום את המצב של ריבוי הורים או ריבוי אפוטרופוסים שימנע פעולה מכל אחד ואחד מהגורמים.

דב חנין: ההצעה היא מבנה בן כמה קומות.

דב חנין: הקומה הראשונה זה הרעיון של התכנית הרב-שנתית.

דב חנין: ברגע שמאושרת תוכנית רב שנתית ניתן על גביה להתקין חוקי עזר מסוימים.

דב חנין: בהנחה שיש חוקי עזר מסוימים שעומדים בכל התנאים, ניתן, לפי ההצעה שלפניכם, לקבוע אגרות גודש בתנאים נוספים שחלים על אגרות גודש.

דב חנין: אני מניח שהנושא של אגרות גודש הוא נושא ששנוי במחלוקת.

דב חנין: אנחנו מתחילים בנושא של תכנית תחבורתית לצמצום זיהום האוויר - תוכנית שהרשות המקומית מוסמכת לקבוע וחלים עליה ההוראות הרלוונטיות.

דב חנין: זאת הקומה הראשונה שממנה אפשר ללכת לקומות העליונות.

שמואל בן-ארי: מדובר על תחבורה ציבורית ותחבורה נקייה.

שמואל בן-ארי: בנושא של תחבורה נקייה מתכוונים לרכב שאינו גורם זיהום אוויר במישרין במהלך פעולתו.

שמואל בן-ארי: אני מבין מזה שמדובר ברכב חשמלי בלבד.

שמואל בן-ארי: אני מציע לקחת את הגישה השבדית.

שמואל בן-ארי: שבדיה לפני שנתיים יצאה עם חוק.

שמואל בן-ארי: החוק תקף את הנושא הזה בצורה מערכתית.

שמואל בן-ארי: הגדירו מה זה רכב ידידותי לסביבה.

שמואל בן-ארי: נתנו חבילת צ'ופרים למשתמשים ברכב על-מנת להזיז אותם לכיוון שימוש ברכב ידידותי לסביבה.

שמואל בן-ארי: ברכב ידידותי לסביבה הם הגדירו מקבץ של כלי רכב.

שמואל בן-ארי: כדי לדחוף את האנשים לכיוון הזה הם הוציאו תקנה שמ2009 כל תחנת דלק מעל גודל מסוים תספק דלקים ידידותיים לסביבה.

שמואל בן-ארי: מספר תחנות הדלק היום קפץ מ100 ל1000 בשבדיה.

שמואל בן-ארי: החוק ייכנס לתוקף רק ב2009.

שמואל בן-ארי: במסגרת הצ'ופרים הנוספים, כמו הנחות במיסוי על רכב שהוא רכב חברה, הם הכניסו חנייה חינם לכל אחד שיש לו רכב ידידותי לסביבה במקומות המותרים בערים הגדולות בשבדיה.

משה גפני: אנחנו לא עושים עכשיו תוכנית.

משה גפני: אנחנו מאפשרים לרשויות לעשות תכנית.

שמואל בן-ארי: בחוק כתוב מה זה רכב נקי.

שמואל בן-ארי: זה רק רכב חשמלי.

משה גפני: התכנית היא תכנית רב-שנתית, היא תוכנית שהרשות צריכה לעשות אותה.

משה גפני: אנחנו לא עושים תכנית מה צריך לעשות, אלא קובעים לרשויות המקומיות לעשות את זה.

רם אשר: בהגדרה של תחבורה ציבורית אנחנו מבקשים להוסיף אוטובוסים ונסיעות מיוחדות.

רם אשר: אנחנו מביאים אנשים לרפאל בחיפה, שזה מונע זיהום אוויר ומונע הסעות של עשרות אנשים.

רם אשר: אוטובוסים בנסיעות מיוחדות חייבים להיכנס להגדרה.

רם אשר: זה מצמצם את זיהום האוויר.

רם אשר: אני מבקש לשנות את ההגדרה.

משה טיומקין: חייבת להיות הגדרה יותר ברורה לרכב ידידותי.

משה טיומקין: ההגדרה כפי שכתובה פה לא מספקת.

אבי מושל: אני רוצה להציע שההגדרה של תחבורה נקייה תהיה בסמכותו של השר להגנת הסביבה, כי זה דבר שמשתנה עם הזמן.

אבי מושל: עוד מה שחסר פה זה הגדרה של מטרופולין שתאגד בתוכה כמה רשויות מקומיות.

אבי מושל: הגדרה של רשות שמתייחסת לכמות של מעל 30 אלף תושבים היא הגדרה שהיא נכונה כשהרשות היא לבדה.

משה בלסנהיים: ההגדרה של תחבורה ציבורית לא מספקת, צריך להוסיף עוד אלמנטים.

משה בלסנהיים: גם הסעה של תלמידים זאת תחבורה ציבורית.

משה בלסנהיים: צריך להרחיב את ההגדרה.

משה בלסנהיים: אני תומך לחלוטין במה שאמר אבי מושל, שהשר להגנת הסביבה צריך להגדיר מה היא תחבורה נקייה.

אפרת לוגסינג: אנחנו סבורים שנדרשת כאן התערבות ותיאום עם גורם משטרתי רלוונטי.

אפרת לוגסינג: לתוכנית שיכולה לקבוע שמרכז העיר לא יהיה פתוח לתנועה יש משמעויות על סדרי התנועה בעיר, על עומסי התנועה בעיר.

אפרת לוגסינג: אנחנו סבורים שבעניין הזה יש מקום לתיאום עם הגורם הרלוונטי במשטרה.

דב חנין: מי הוא הגורם הרלוונטי במשטרה?

רוני לוינגר: יש קצין את"ן מחוזי.

רוני לוינגר: הוא אחראי על התחום העירוני.

רוני לוינגר: בתחום הבינעירוני אחראית משטרת התנועה הארצית.

דב חנין: האם הקצין הזה כפוף למפקד המחוז?

רוני לוינגר: כן.

דב חנין: האם זה בסדר לקבוע התייעצות עם מפקד המחוז?

רוני לוינגר: כן.

משה גפני: מה קורה היום בנוגע לחוק עזר?

משה גפני: נניח שהעירייה רוצה לחוקק חוק עזר לפי סעיף 77.

משה גפני: מה מעמדה של המשטרה בחוקי העזר?

תומר רוזנר: חוקי העזר שמוסמכת העירייה לחוקק אינם עוסקים בתנועה אלא רק בחניית רכב.

תומר רוזנר: אין למשטרה מעמד.

תומר רוזנר: העירייה עוסקת ברכב עומד והמשטרה ברכב נוסע.

דב חנין: אנחנו מכניסים את העירייה לתחום של רכב נוסע.

דב חנין: כמו שמתייעצים ומיידעים מראש כל מיני גורמים, כך יצטרכו להעביר את התוכנית גם לעיונו של מפקד המחוז במשטרה בכדי שהגורמים המקצועיים במשטרת התנועה יוכלו לחוות את דעתם.

משה גפני: מי נמצא היום ברשות תמרור?

ישעיהו רונן: יש רשות תמרור מרכזית של משרד התחבורה ויש רשות תמרור מקומית.

ישעיהו רונן: רשות תמרור חייבת להתייעץ בכל החלטה עם קצין משטרה.

משה גפני: הבעיה בחוק הזה שאנחנו נכנסים לתחבורה נוסעת.

משה גפני: האם לרשות תמרור מקומית יש פתרון לעניין הזה?

ישעיהו רונן: יש התייעצות חובה עם המשטרה.

תומר רוזנר: הסמכויות של רשות תמרור מקומית מאוד מצומצמות.

תומר רוזנר: יש 10 תמרורים שהיא יכולה להציב.

תומר רוזנר: התמרורים האלה לא מתייחסים לתנועה, הם מתייחסים לחנייה.

משה גפני: מי מוסמך להגיד שאין כניסה לרח' דיזינגוף?

ישעיהו רונן: יש תקנה 18 שאומרת איזה תמרורים נמצאים בסמכות של רשות תמרור מקומית.

ישעיהו רונן: זאת קבוצה של תמרורי אזהרה.

ישעיהו רונן: הרשויות המקומיות מקבלות את כל לוח התמרורים, למעט תמרורים של תחבורה ציבורית, בתחום של מפה מוגדרת שממנה מוציאים את צירי התנועה של התנועה העוברת ואת צירי האוטובוסים.

ישעיהו רונן: בכל שאר המקומות שלא עונים על הגדרה של תחבורה ציבורית הסמכות הטוטאלית בידי רשות התמרור המקומית, בהתייעצות עם קצין משטרה.

משה גפני: מי מוסמך להפוך את רח' דיזינגוף לחד-סטרי?

ישעיהו רונן: רשות תמרור מקומית, רשות תמרור מרכזית ומשטרה.

משה גפני: אם אנחנו מדברים על אותם מקרים שבהם יש מעורבות של נסיעת תחבורה ותחבורה ציבורית, אז אותם כללים שחלים במקרה של רשות תמרור מרכזית או מקומית יחולו בחוק הזה.

אפרת לוגסינג: כדי להישאר באותו היגיון צריך להעביר לעיונו של קצין משטרה כבר בשלב של התוכנית.

דב חנין: אנחנו קיימנו שיחות עם כמה מהגורמים הרלוונטיים.

דב חנין: ישנם כמה דברים שנרצה להוסיף לסעיף הזה.

דב חנין: אחד מהם זה הנושא של הגדרת מטרופולין שנרצה להוסיף לסעיף 77א.

ורד קירו-זילברמן: "מטרופולין" – איזור שבו מספר רשויות מקומיות בעלות גבול משותף שגבולותיו ייקבעו על ידי שר התחבורה ושר הפנים, בהתייעצות עם השר להגנת הסביבה.

תומר רוזנר: זה לאו דווקא הגבול המשותף, אלא רשויות מקומיות שנמצאות בסמוך.

אסתרינה טרטמן: יש לי שאלה לעניין 77א(ד).

אסתרינה טרטמן: התוכנית הזאת כרוכה ברכבים.

אסתרינה טרטמן: האם משרד התחבורה לא ביקש להיות מעורב בנושא הזה?

דב חנין: ביקשו.

דב חנין: משרד התחבורה התייחס לנושא הזה בצורה מאוד רצינית.

דב חנין: העבירו לנו הערות מאוד ענייניות.

תומר רוזנר: הסמכות כאן היא סמכות לרשות מקומית שגודלה מעל ל-30 אלף נפש.

תומר רוזנר: משרד התחבורה ביקש להוסיף סמכות לשר להגנת הסביבה, שלפיה הוא יוכל לחייב רשות מקומית כשהוא רואה שיש מצב קשה.

תומר רוזנר: הדבר השני שביקש יושב-ראש הוועדה היה שברשויות שגודלן מעל ל-100 אלף תושבים תהיה חובה לערוך תוכנית, לא רשות.

תומר רוזנר: אנחנו הבאנו את הרשימה של הערים.

תומר רוזנר: משרד התחבורה ביקש שיהיה ברור שמדובר בחוות דעת של מהנדס תנועה שקיבל הסמכה מסוימת על ידי שר התחבורה.

תומר רוזנר: זאת לא תעודת הסמכת מקצוע, אלא רק העובדה שמשרד התחבורה מכיר בקיומו של ניסיון וותק מסוימים שמאפשרים לו לתפקד בתוכניות מהסוג הזה.

דב חנין: ההצעה שלי היא שמי שמכין את חוות הדעת המקצועית יהיה איש שהוסמך לכך על ידי משרד התחבורה.

דב חנין: בסעיף (ג)(2) אנחנו מכניסים את ההגדרה של מהנדס תנועה מומחה שהוסמך על ידי שר התחבורה.

ישעיהו רונן: יש 200 כאלה בארץ.

דב חנין: אני מבקש שבסעיף (ג)(2) ההשפעה הצפויה מהפעלת התכנית תהיה על התנהלות התחבורה במטרופולין, כי הסדרת התנועה במטרופולין חורגת מגבולותיה של הרשות המקומית הספציפית.

דב חנין: אם מדובר ברשויות מקומיות סמוכות זו לזו, אז זה יתייחס לאותן רשויות מקומיות סמוכות.

דב חנין: אני מבקש גם שחוות הדעת של אותו מהנדס תחבורה תינתן לא רק לגבי התנהלות התחבורה אלא גם לגבי הבטיחות בדרכים.

דב חנין: בסעיף קטן (ד) אני מבקש שייכתב "מפקד המחוז של המשטרה".

שרית זוכוביצקי: אולי כדאי לכתוב "קצין משטרה", כיוון שבתקנות התעבורה יש התייחסות לקצין משטרה.

דב חנין: אין לי בעיה עקרונית עם זה.

דב חנין: אנחנו נבדוק את זה משפטית.

שרית זוכוביצקי: קצין משטרה זה מפקד משטרת מחוז, ראש מחלקת תנועה במטה הארצי של המשטרה או נציגם לעניין הנדון.

דב חנין: למה שלא נעתיק את ההגדרה?

תומר רוזנר: ההגדרה כפי שמופיעה בפקודת התעבורה מתייחסת לשתי חלופות, האחת זה מפקד משטרת המחוז, השנייה זה מה שנקרא מפקד משטרת התנועה הארצית שהוא הרלוונטי לעניין הזה.

רוני לוינגר: קצין משטרה זה כולל.

דב חנין: למה לא מספיק לכם שנאמר פה התייעצות עם מפקד משטרת המחוז?

רוני לוינגר: צריך לשמור על אחידות מבחינת ההגדרות.

תומר רוזנר: אנחנו מדברים על הסדרים מקומיים, לא על הסדרים ברמה הארצית.

דב חנין: בסעיף (ד) אנחנו מוסיפים את שר התחבורה ואת קצין המשטרה.

דב חנין: אם ניתנה עמדה של השר להגנת הסביבה, עמדה של שר התחבורה ועמדה של המשטרה לגבי התכנית, אז היא תתפרסם לעיון הציבור באתר האינטרנט של הרשות המקומית בסעיף (ה).

שרית זוכוביצקי: ההגדרה של תחבורה ציבורית מתייחסת לרכב בקו שירות ולרכבת.

שרית זוכוביצקי: אין שימוש במונחים האלה בחוק.

שרית זוכוביצקי: המונחים האלה לא באים לידי ביטוי בתיקון.

תומר רוזנר: ודאי שכן.

דב חנין: תחבורה ציבורית מופיעה בסעיף 77ב(ב)(2).

שרית זוכוביצקי: תחבורה ציבורית זה קווי שירות באוטובוס או במונית.

דב חנין: האם את אומרת שתחבורה ציבורית לצורך העניין הזה זה אוטובוס או מונית שפועלים בקו שירות?

שרית זוכוביצקי: כן.

שרית זוכוביצקי: אפשר להשתמש בהגדרות שקיימות בפקודת התעבורה.

תומר רוזנר: זה מה שעשינו.

תומר רוזנר: רכב ציבורי כפי שמוגדר בפקודת התעבורה זה מי שמסיע נוסעים בשכר.

שרית זוכוביצקי: זה רכב ציבורי, לא תחבורה ציבורית.

דב חנין: אנחנו הצענו הגדרה של תחבורה ציבורית.

שרית זוכוביצקי: אני מציעה להשתמש בהגדרה של רכב ציבורי.

ישעיהו רונן: אני לא רואה איך מיישמים דבר כזה לגבי רכבת.

ישעיהו רונן: למה מכניסים את הרכבות לתוך הדבר הזה?

ישעיהו רונן: מה בדיוק אני אעשה?

ישעיהו רונן: אני אעביר את הרכבת מרחוב אחד לשני?

ישעיהו רונן: אני לא יכול.

דב חנין: אני מציע שנתייחס לנושא הזה בסעיף 77ב.

דב חנין: כרגע אנחנו יכולים להשאיר את ההגדרה פתוחה.

דב חנין: לגבי תחבורה נקייה הייתה הערה של המשרד להגנת הסביבה.

דב חנין: המשרד להגנת הסביבה מציע שהגדרת התחבורה הנקייה תיעשה על ידי השר להגנת הסביבה.

דב חנין: לגבי ההגדרה של תחבורה נקייה נישאר עם ההגדרה של רכב שאינו גורם זיהום אוויר במישרין במהלך פעולתו, כשלשר להגנת הסביבה תהיה הסמכות לקבוע סוגי רכב נוספים שלטעמו נכנסים לקטגוריה הזאת.

ישעיהו רונן: לשר התחבורה לא תהיה שום מילה בעניין הזה?

משה בלסנהיים: שום תוכנית לא תוכל לחיות עם הדבר הזה.

דב חנין: אנחנו קובעים מה מבחינתנו כמחוקקים נכנס לקטגוריה.

דב חנין: מדובר באותם רכבים שלא פולטים במישרין במהלך פעולתם.

דב חנין: החוק הזה לא נועד לשנה או לשנתיים, הוא נועד לתת מנגנונם לשנים.

דב חנין: יש אופניים שהם תחבורה נקייה.

משה בלסנהיים: מדובר בתחבורה ציבורית בעיקר.

דב חנין: לא.

דב חנין: תחבורה נקייה ותחבורה ציבורית זו לא אותה קטגוריה.

דב חנין: לעניין התחבורה הנקייה אנחנו מציעים שהשר להגנת הסביבה יקבע איזה דברים נוספים ייחשבו כתחבורה נקייה.

מילכה כרמל: בסעיף 77א השחקן הראשי ואולי היחידי זה הרשויות המקומיות שמוטלת עליהן האחריות לקבוע תוכנית לצמצום זיהום אוויר.

מילכה כרמל: הסמכויות היחידות בתיקון של פקודה זו זה עבירות גודש ונתיבי תחבורה ציבוריים.

דב חנין: זאת לא הסמכות היחידה.

מילכה כרמל: אנחנו חושבים שתוכנית לצמצום זיהום אוויר מתחבורה זאת תוכנית שהיא הרבה יותר רחבה מאשר תחום שיפוט של רשות כזאת או אחרת או של הרשויות שגובלות בה.

מילכה כרמל: היא נוגעת לדברים הרבה יותר רחבים שהם בידי משרדי הממשלה.

מילכה כרמל: אנחנו לא אלה שיכולים להחליט עבור חברות אוטובוסים באיזה רכבים הם ישתמשו, או אם רכבת ישראל תיתן אפשרות כניסה למרכזי הערים.

מילכה כרמל: הסעיף הזה צריך להטיל את האחריות לא רק על הרשות המקומית אלא גם על משרד התחבורה, על משרד התשתיות ועל משרד האוצר.

דב חנין: אני מניח שגברתי לא קראה את הפרוטוקולים של הישיבות הקודמות שבהן השתתפו נציגי השלטון המקומי.

דב חנין: נציגי השלטון המקומי באותם דיונים ביקשו שהם רוצים סמכויות, שהם רוצים להתמודד עם זיהום האוויר מתחבורה.

דב חנין: אנחנו לקחנו את העמדה הזאת ברצינות.

דב חנין: ברוח הזאת בנינו את התיקון.

דב חנין: כל הדברים שלך נכונים.

דב חנין: יש בפני הכנסת חוק שנקרא חוק אוויר נקי לישראל.

דב חנין: החוק כולל הרבה מנגנונים שמופנים כלפי הממשלה.

דב חנין: אני מקווה שהחוק הזה בתוך כמה חודשים ייכנס לספר החוקים וייתן תשובה מערכתית.

דב חנין: כאן אנחנו לא מדברים על תשובה מערכתית, אלא על תיקון נקודתי לפקודת התעבורה שנועד לאפשר לשלטון המקומי את הסמכות שהוא רוצה.

דב חנין: דבר אחד שצריך להיות לכם ברור זה שאנחנו בכנסת לא נשלים עם המצב שבו אתם אומרים שאתם רוצים ולא יכולים, עם מצב שמשרד התחבורה אומר שהוא רוצה והוא לא יכול.

דב חנין: עכשיו יהיה ברור של מי האחריות בנושא של הסדרת תחבורה בתחומי ערים.

דב חנין: אתם תצטרכו לתת תשובות לגבי מה שאתם עושים או לא עושים בתחום התחבורה ובתחום הפחתת זיהום האוויר.

מילכה כרמל: אנחנו מבקשים שחוות הדעת של השר להגנת הסביבה תוגבל בזמן.

מילכה כרמל: יש כאן איזה שהוא מנגנון של שיתוף הציבור, זאת אומרת שכל מאן דבעי יכול להעיר הערות והרשות מחויבת או רשאית לשמוע את ההערות.

מילכה כרמל: אנחנו חושבים שזה לא מעשי.

מילכה כרמל: אם חצי מהתושבים בירושלים ירצו לשלוח הערות לתוכנית לא תהיה שום אפשרות לדון או לשמוע.

דב חנין: אני מופתע שהשלטון המקומי חושב שהוא לא צריך לדון במה שהציבור אומר.

מילכה כרמל: אנחנו מציעים שיהיה מנגנון דומה למנגנון שקיים בחוק התכנון והבנייה, שקובע מי יכול להעיר הערות וכשיש כמות בלתי סבירה ימונה חוקר או משהו מקביל.

אסתרינה טרטמן: בסעיף (ג)(3) מדובר על ההשלכות הצפויות מהפעלת התוכנית על תושבי הרשות.

אסתרינה טרטמן: יש פה סוגייה ציבורית, כלכלית וחברתית.

אסתרינה טרטמן: לאיזה מומחה אנחנו מתכוונים בסעיף (ג)(3)?

יהודה בר-אור: לא יעלה על הדעת שהמוניות לא תהיינה כלולות בכל הנושא הזה של נסיעה בתוך העיר.

יהודה בר-אור: המונית מחויבת לתת שירות לתושבים, היא לא יכולה להימנע מלנסוע בנתיבים לא מוגדרים.

יהודה בר-אור: אנחנו רוצים להיות כלולים בפנים.

רוני לוינגר: חשוב מאוד שדעתו של קצין המשטרה תישמע ותילקח בחשבון לפני פרסום התוכנית.

רוני לוינגר: לא רק שזה יועבר לעיונו.

רוני לוינגר: קצין המשטרה חי בשטח 24 שעות ביממה.

רוני לוינגר: הוא מודע להשלכות, לסיכונים התעבורתיים.

רוני לוינגר: יכולות להיות השלכות שמסכנות חיי אדם.

רוני לוינגר: חשוב מאוד שדעתו תישמע בשלב גיבוש התוכנית.

רוני לוינגר: זה המודל של תקנה 18.

רוני לוינגר: לא רק להעביר לו את התוכנית אחר כך ושיוכלו באינטרנט לראות מה הוא אמר.

משה בלסנהיים: לא הבנתי כמה רשויות יכולות להתאחד.

משה בלסנהיים: צריך להוסיף שהן רשאיות להכין תוכנית אב מרחבית.

משה בלסנהיים: אנחנו לא יכולים לטפל בזיהום אוויר רק בתחום שלנו.

משה בלסנהיים: חייבת להיות תוכנית מרחבית.

משה בלסנהיים: צריך למצוא את הניסוח המתאים.

דב חנין: אני חושב שכדאי לכתוב שרשאית רשות מקומית להכין הצעה, ורשאיות רשויות מקומיות סמוכות להכין יחד.

תומר רוזנר: אני חושב שהאמירה הזאת מיותרת כי היא נאמרה בפקודת העיריות.

תומר רוזנר: הסמכות של רשות מקומית לפעול ביחד עם רשויות מקומיות נוספות קבועה בפקודת העיריות בצורה מפורשת.

תומר רוזנר: אם רוצים להאריך ולסרבל, אז אפשר להוסיף את זה פה.

תומר רוזנר: זה לא מזיק.

משה בלסנהיים: אם אני מפרש נכון את המילה "אמצעים", אז זה יכול להיות כל מיני אמצעים.

משה בלסנהיים: אני לא חושב שמישהו מבין מה זה אמצעים.

רוני טלמון: אנחנו רוצים שהרשות המקומית תחייב את עצמה, לא שהתכנית תחול על כל מיני דברים שצריכים להיות מופעלים על ידי גורמים אחרים.

רוני טלמון: הכוונה היא להבהיר שהרשות מכינה תכנית לגבי מה שהיא יכולה לעשות.

רוני טלמון: אולי הנוסח שמתאים לזה זה האמצעים שבכוונת הרשות לנקוט.

מילכה כרמל: יש דברים שהם לא בסמכותה.

מילכה כרמל: היא לא יכולה לחייב את התחבורה הציבורית באיזה כלי רכב להשתמש.

אופיר פינס-פז: האם היא יכולה לקבוע לה פרק זמן שבו היא תימצא במקום מסוים?

מילכה כרמל: לא בטוח.

משה בלסנהיים: תוכנית של ניהול תחבורה לבד איננה מספיקה, צריך לכרוך אותה עם דברים אחרים.

משה בלסנהיים: הייתי שמח אם היו יכולים לאפשר לנו לקבוע אמצעים טכנולוגיים בכלי הרכב.

דב חנין: הרשות המקומית תוכל להציע אמצעים במסגרת התכנית.

דב חנין: מדובר באמצעים של ניהול והסדרה.

דב חנין: זה בוודאי מובן מאליו.

דב חנין: אין שום מניעה שהרשות תציע אמצעים אחרים לעמידה ביעדים שנקבעו.

דב חנין: אם זה לא בתחום סמכותה היא לא תוכל לחייב את האמצעים האלה, היא תוכל רק להצהיר, היא תוכל להעלות רעיונות.

ציפי איסר-איציק: התיקון הזה קשור לחוק אוויר נקי.

ציפי איסר-איציק: כדאי להכפיף את התיקון של סעיף 77א(ב) לתוכנית הלאומית שחוק אוויר נקי אמור להסדיר.

ציפי איסר-איציק: זה נותן מענה מבחינת הסמכויות שיש בחוק אוויר נקי לנושאים שיש כאן.

ציפי איסר-איציק: ההכרזה כאן צריכה להיות חובה כשהאזור הוכרז כאזור נפגע זיהום אוויר.

ציפי איסר-איציק: אם הוכרז על פי חוק אוויר נקי אזור מסוים כנפגע זיהום אוויר, חלה חובה לפעול על פי הסמכויות שקבועות פה.

ציפי איסר-איציק: זאת הכוונה.

ציפי איסר-איציק: בסעיף 77א(ג)(1) צריכה להיות התייעצות עם מומחה לאיכות אוויר בתחבורה שהשר להגנת הסביבה אישר.

ציפי איסר-איציק: לגבי הנושא של המוניות.

ציפי איסר-איציק: המוניות זכאיות להקלות ולהטבות כל עוד הן תחבורה נקייה.

ציפי איסר-איציק: אם הן לא תחבורה נקייה אין שום אינטרס לעודד אותן.

יהודה בר-אור: זה לא עניין של עידוד, אלא עניין של צורך.

משה בלסנהיים: מוכרחים לשמוע את ההערות של הציבור, אבל צריך לקבוע מגנון ויסות כמו הוועדה להתנגדויות שתדון ותסמן את כל ההערות של הציבור .

משה בלסנהיים: היא תביא את זה למועצה לאחר סינון ראשוני.

משה בלסנהיים: בעיר כמו תל אביב יגיעו אלפי הערות של הציבור.

דרורה לסקר: אנחנו לא הבנו מה זה השלכות חברתיות.

דרורה לסקר: אנחנו חושבים שהמועצה היא הגוף שחושב על ההשלכות החברתיות של הרשות המקומית.

דרורה לסקר: אני חושבת שההחלטה צריכה להתקבל בהתאם לכך שלרשות המקומית יש את היכולת התקציבית לעשות את התכנית הזאת.

דרורה לסקר: היא צריכה בהחלטה שלה להתייחס ליכולת התקציבית שלה לעשות את זה.

דב חנין: האם יש אפשרות להעביר את סעיף (ג)(3) מהנושא של חוות הדעת המקצועיות לנושא שהרשות המקומית תהיה חייבת לשקול?

תומר רוזנר: זה כמו שהיא צריכה לשקול את ההיבט התקציבי, את ההשלכות החברתיות, את המשאבים שעומדים לרשותה, את ההיבטים התחבורתיים ואת ההיבטים של זיהום האוויר.

תומר רוזנר: אם אתה שם דגש דווקא על נושא אחד, אז זה כאילו אתה שם בצל שיקולים אחרים שהם לא פחות חשובים.

ליאורה עופרי: רציתי להעלות את הנושא של הקשר בין התיקון הזה לחוק אוויר נקי בנוגע לחובת הכנת תוכנית על ידי הרשות מקומית.

ליאורה עופרי: במצב של זיהום אוויר חורג הרשות המקומית תהיה חייבת להכין את התוכנית הזאת.

ליאורה עופרי: יותר מתאים שהסעיף הספציפי הזה יהיה תחת המטריה של חוק אוויר נקי, כאשר הסעיפים הבאים של סמכות של רשות מקומית בתחום תחבורה יישארו במסגרת פקודת התעבורה.

דב חנין: ההצעה הזאת לא מקובלת עלינו.

דב חנין: אנחנו לא רוצים לתת סתם סמכויות לכל מיני חוקי עזר שאינם חלק מתוכנית עירונית.

דב חנין: כל המטרה היא שחוקי העזר יהיו חלק מתכנית עירונית על מנת להתמודד עם זיהום אוויר.

דב חנין: במסגרת הדבר הזה אפשר לחוקק חוקי עזר.

דב חנין: לא סתם חוקי עזר שפתאום קם ראש העיר ואומר שהוא מוציא את כל הרכבים מהרחוב שלו.

דב חנין: לא זאת המטרה.

דב חנין: צריך לקשר בין התוכנית העירונית לתוכנית הלאומית.

דב חנין: אנחנו הצענו בחלק הראשון של הדיון שלשר להגנת הסביבה תהיה סמכות להורות.

דב חנין: אם אזור מוכרז כאזור זיהום אוויר זאת בוודאי סיטואציה מובהקת שבה השר ישתמש בסמכות הזאת ויורה על הכנת תכנית מקומית.

דב חנין: אני מציע שנכתוב שהתוכניות העירוניות תהיינה בהתאמה לתכנית לאומית.

תומר רוזנר: השאלה אם יש לשר אפשרות להורות לרשות המקומית לעשות.

דב חנין: בהחלט.

תומר רוזנר: את זה צריך לומר במפורש.

תומר רוזנר: .

תומר רוזנר: צריך להחליט לגבי רשויות גדולות.

הדס פיקסל: בחוק אוויר נקי קבענו חובה במקרה של אזור נפגע זיהום אוויר לקבוע תוכנית.

הדס פיקסל: צריך לעשות את הממשק הזה.

ליאורה עופרי: בסעיף שנדון בחוק אוויר נקי יש לשר להגנת הסביבה סמכות לאשר את התוכנית או לא לאשר אותה.

ליאורה עופרי: גם פה ראוי שתהיה התאמה.

ליאורה עופרי: או שחוק אוויר נקי יפנה לסעיף פה וישאב ממנו סמכויות, או הפוך.

ליאורה עופרי: בכל מקרה הם צריכים להיות ביחד.

דב חנין: אנחנו נתאים את הדברים.

דב חנין: אני מבקש שהתכנית המוצעת תעבור גם לעיונן של רשויות מקומיות שנמצאות במטרופולין.

דב חנין: אם לא, אז לרשויות מקומיות סמוכות כמו שהגדרנו קודם.

אבי מושל: איזו סמכות יש להן?

דב חנין: אין להן סמכות.

דב חנין: הן מסתכלות על זה, מביעות את דעתן והדעה הזאת צריכה להתפרסם.

הדס פיקסל: אם השר להגנת הסביבה יגיד שלדעתו התכנית הזאת לא מפסיקה את זיהום האוויר, אז הן רשאיות להתעלם ממנה.

דב חנין: הייתה הצעה שנגביל את העיון הזה בזמן.

אפרת נונסיג: ההיגיון שעומד בבסיס ההתייעצות הוא ברור.

אפרת נונסיג: ככל שמתקדמים ושומעים על מה היא אותה חובת יידוע או העברה לעיון כך מתחדדת יותר האבחנה בין זה לבין חובת התייעצות.

אפרת נונסיג: אני מבינה שזה לא אותו דבר.

אפרת נונסיג: ההיגיון שעומד בבסיס הדברים הוא אותו היגיון.

אפרת נונסיג: תקנה 18 היא תקנה קיימת.

אפרת נונסיג: המודל הוא מודל שעובד ויש בו היגיון.

אפרת נונסיג: אנחנו חושבים שאותו היגיון צריך להיות גם כאן.

דב חנין: יש לנו חשש שהמודל לא עובד, לפחות בנושא הסדרת תחבורה לענייני זיהום אוויר.

גבי פיסמן: אם מדברים על טענות שמעלה משטרת ישראל לעניין סיכון חיי אדם בנתיבי תחבורה, אז העיון לא נותן מענה מספק, צריכה להיות איזו שהיא הגדרה של חובת היוועצות.

דב חנין: חוות היוועצות שיכולה להיות מוגבלת בזמן?

גבי פיסמן: זה יכול להיות סביר.

גבי פיסמן: צריך לתת משקל לאותם גורמים מעורבים.

גבי פיסמן: זה מעבר לעיון.

אופיר פינס-פז: אני מציע שלשר להגנת הסביבה לא תהיה זכות וטו לגבי ההחלטה אם יש או אין תכנית.

אופיר פינס-פז: זאת צריכה להיות החלטה של מועצת העיר.

אופיר פינס-פז: תהיה לו זכות על התכנים של התוכנית.

דב חנין: אני מציע שנגדיר חובת התייעצות מוגבלת בזמן עם משרד התחבורה, עם המשרד להגנת הסביבה ועם קצין המשטרה.

דב חנין: היתרון של זה הוא שאנחנו לא מטילים על המשרד להגנת הסביבה נטל שהוא לא יכול לעמוד בו.

דב חנין: אם מטילים על המשרד להגנת הסביבה את הצורך להתחיל לקבוע שכך וכך רשויות מקומיות יתחילו לפעול במרץ, אז אנחנו נחזור מהר מאוד למצב שבו אנחנו נמצאים.

דב חנין: את הקשר הזה חייבים לנתק.

דב חנין: המנגנון של התייעצות מוגבלת בזמן הוא מנגנון פשרה סביר.

רוני טלמור: צריך לעשות אבחנה בין אותם גופים ממשלתיים ליתר הציבור.

רוני טלמור: המנגנון שמוצע פה הוא מנגנון של שימוע ציבורי רחב.

רוני טלמור: הרשות אמורה לשקול מה היא רוצה לעשות.

רוני טלמור: בפועל היא יכולה לקבל תכנית עם שינויים משמעותיים לעומת התכנית המקורית.

רוני טלמור: לא הוגדר פה הליך של התייעצות משנית או שימוע משני.

רוני טלמור: לא נראה לי שהליך של התייעצות יכול להיות תחליף מתאים לאישור על ידי גורם ממשלתי.

דב חנין: את זה אני לא מקבל.

דב חנין: אני לא הולך לתקוע את כל הנושא הזה עוד פעם על ידי צווארי בקבוק שאף אחד לא יוכל לעמוד בהם.

רוני טלמור: הרשות יכולה להחליט שהיא שמעה, התייעצה אבל היא לא מקבלת.

דב חנין: מישהו בסוף צריך לקבל את ההחלטה.

דב חנין: המצב הזה שבו כל אחד מגלגל את האחריות על מישהו אחר לא יכול להימשך.

דב חנין: יהיה מישהו שיהיה הכתובת.

תומר רוזנר: ההנחה שרשות מקומית דואגת פחות לחיי אדם מאשר רשויות ממשלתיות היא הנחה שניתן להתווכח עליה.

רוני טלמור: השאלה מי מעריך מה מהווה סיכון.

אבי מושל: צריך לתת לשר איזה שהוא מנגנון של אישור התכנית.

אופיר פינס-פז: חובת התייעצות על פי חוק היא חובה מוכרת.

דב חנין: אפשר לקבוע שהשר להגנת הסביבה לא רשאי לקבוע כלים או הנחיות לתוכניות כאמור?

תומר רוזנר: אפשר.

תומר רוזנר: השר יהיה רשאי לקבוע קווים מנחים לאיך מכינים תכניות כאלו.

שולי נזר: כדי ליצור מנגנון שלא מעכב אבל מקביל למטרה שרוצים להשיג, צריך להתמקד בסמכות של השר לעסוק ביעדים, פחות באמצעים.

לאה טל: דיברו פה על הנושא של התייעצות.

לאה טל: כמובן שאנחנו לא מצפים שכל תכנית תגיע לצה"ל.

לאה טל: לצה"ל יש פריסה ארצית.

לאה טל: הפרסום כאן יהיה באתר האינטרנט של הרשות המקומית.

לאה טל: צריך שיהיה אתר של המשרד להגנת הסביבה שאפשר יהיה להיכנס ולראות איזו רשות הוציאה תכנית כזאת.

דב חנין: אני בטוח שהמשרד להגנת הסביבה ישמח לקבל את הצעתך.

שמואל בן-ארי: זיהום אוויר הוא לא סטטי, הוא דבר נייד.

שמואל בן-ארי: מה קורה במטרופולין כאשר אחת מהרשויות בכלל לא רוצה לעשות כלום?

שמואל בן-ארי: האם אפשר להכריח אותה?

ישעיהו רונן: אני מודאג לגבי איך זה ייושם.

ישעיהו רונן: אני רואה בהחלט אפשרות שחלק מהרשויות יעשו תוכניות בתחומן כשהפתרונות יהיו בתחום הרשות הסמוכה.

ישעיהו רונן: אז אנחנו נכנסים לאותו לופ שאנחנו נמצאים בו היום.

ישעיהו רונן: היום כל אחד מנסה לדחוף את הבעיות לשכנים.

ישעיהו רונן: בהעדר המנגנון הפורמאלי של המטרופולין וחובת התפקוד המשותף של אותן רשויות סמוכות אנחנו נימצא כל אחד בתחומו.

ישעיהו רונן: אני לא יודע איך זה יעבוד בפועל.

דב חנין: אנחנו נתמוך בכינונן של רשויות תחבורה מטרופוליניות.

דב חנין: אנחנו יוצרים פה את התשתית שכשיקומו רשויות כאלו הסמכויות שמוקנות היום לרשות המקומית יוקנו לרשויות המטרופוליניות.

רוני טלמור: לגבי ההגדרה של מטרופולין.

רוני טלמור: רציתי להציע שלא תהיה חובה של הרשויות הגובלות.

רוני טלמור: אני מציעה שבכל מקום שמתייחסים לתוכנית מוצעת אנחנו נכתוב "הצעת תכנית".

רוני טלמור: אני חושבת שכדאי שתהיה התייחסות ספציפית לתחבורה ציבורית.

דב חנין: מקובל עלי.

רוני טלמור: אני מבינה שיש כל מיני דברים שחשוב לוועדה שיובאו בחשבון כהשלכות חברתיות.

רוני טלמור: זה ביטוי עמום ורחב שיכול להיות מוצא מהקשרו.

רוני טלמור: זה לא ביטוי כל כך מוצלח, בטח לא במיקום הזה.

רוני טלמור: היה כדאי לפרט איזה סוג של היבטים חברתיים או השפעות חברתיות רוצים שיובאו בחשבון או ייבדקו,כי זה נראה לי קצת רחב מידי כאן.

דב חנין: מה שאותי מטריד זה ההשלכות החברתיות על יכולת של קבוצות אוכלוסייה שונות, או הבטחת הנגישות התחבורתית המספקת של כלל קבוצות האוכלוסייה בתחומי התכנית.

תומר רוזנר: אז בוא נגיד את זה כך.

דב חנין: נגישות תחבורתית של קבוצות אוכלוסייה שונות בתחומי האזור שמוסדר על ידי התכנית.

רוני טלמור: לגבי סעיף קטן (ז) שמתייחס לשלב שאחרי השימוע או ההתייעצות.

רוני טלמור: ההוראה אומרת כאן שמועצת הרשות רשאית לאשר את התכנית או לאשר אותה בשינויים.

רוני טלמור: אני רוצה לשוב ולהזכיר לגבי היקף השינויים שהרשות רשאית לקדם, שלא ייוצר מצב שאחרי שהיא קיבלה את כל המידע היא תעשה תכנית לגמרי אחרת.

רוני טלמור: היא צריכה לפעול באיזו שהיא מסגרת של הדברים שהיו כדי להבטיח שמי שיכול להגיב באמת הגיב.

רוני טלמור: הצעה נוספת שעלתה כאן ונראית לי מאוד נכונה זה שהשר להגנת הסביבה יהיה רשאי לקבוע כללים לגבי אופן עריכת התכניות ולגבי אופן אישור התכניות, זאת אומרת איזה שיקולים צריכים להיות מובאים בחשבון.

הדס פיקסל: בחוק אוויר נקי יש סמכות לשר להגנת הסביבה להטיל חובה על רשות מקומית להכין תכנית.

הדס פיקסל: שם השר יכול לאשר את התוכנית.

דב חנין: הנושא היחידי שאנחנו משאירים פתוח זה הנושא של הגדרת תחבורה ציבורית.

דב חנין: הוספנו הגדרה של מטרופולין.

דב חנין: דיברנו בנושא התחבורה הנקייה גם על מה שמופיע היום וגם על אפשרותו של השר להגנת הסביבה להגדיר סוגים נוספים של תחבורה נקייה.

שרית זוכוביצקי: אם מדובר בסוגים, אז שיהיה שר התחבורה.

דב חנין: בסעיף קטן (ב) הבהרתי מה הכוונה במילה "אמצעים".

דב חנין: המושג הזה ברור.

דב חנין: ניהול והסדרה מצמצם מידי.

דב חנין: אני רוצה לאפשר לרשות המקומית להציע.

ישעיהו רונן: אתה מאפשר להם להציע אמצעים.

ישעיהו רונן: מה תעשה רשות מקומית מצויה?

ישעיהו רונן: היא תגיד שהיא רוצה שיסעו עם רכב חשמלי בלבד.

דב חנין: אולי נכתוב את המילים "ובכללם, אמצעים שהיא תנקוט".

תומר רוזנר: החשש הגדול הוא שעירייה מסוימת תגיד שבעירייה הסמוכה מצד ימין יחנו, בעירייה הסמוכה בצד שמאל המשאיות יחנו ואצלה לא יהיה אף אחד.

דב חנין: נכתוב את המילים "אמצעים שבכוונתה לנקוט".

דב חנין: זה לגבי סעיף (ב)(2).

דב חנין: אנחנו מוסיפים ב(ב) שרשויות מקומיות סמוכות רשאיות להכין יחד תכנית מרחבית.

דב חנין: בסעיף (ג)(2) הוספנו את מומחה התחבורה הספציפי שעליו דיברנו.

דב חנין: אנחנו מדגישים שם את הבטיחות בדרכים ואת התחבורה הציבורית.

דב חנין: ב(3) אנחנו כותבים נגישות תחבורתית של קבוצות אוכלוסייה שונות.

דב חנין: אנחנו קובעים שהצעת התכנית תיעשה בהתייעצות עם שלושת הגורמים שדיברנו עליהם, כאשר ההתייעצות הזאת תהיה מוגבלת בזמן של 90 יום.

תומר רוזנר: אנחנו נכתוב בצורה ברורה שהגורם שלא יגיב בתוך 90 יום יראו אותו כמסכים לתכנית כפי שהציעה אותה הרשות המקומית.

דב חנין: בסעיף (ד) נכתוב שזה יועבר לעיונן של הרשויות הסמוכות.

דב חנין: סעיף (ה) אומר שהתכנית המוצעת, לרבות חוות הדעת המקצועיות ועמדות משרדי הממשלה והרשויות המקומיות הסמוכות, תפורסם באתר האינטרנט של הרשות המקומית ותהיה פתוחה לעיון הציבור במשרדי הרשות המקומית כפי שיקבע.

דב חנין: בסעיף (ו) כל אדם יהיה רשאי להגיש הערות לעניין התכנית המוצעת.

דב חנין: מועצת הרשות המקומית תדון בהצעת התכנית ובהערות שהתקבלו.

דב חנין: אני מוכן לקבל את זה שהיא תוכל למנות לצורך העניין הזה חוקר.

תומר רוזנר: אנחנו נאמץ את מנגנון החוקר כפי שהוא מופיע בחוק התכנון והבנייה.

שרית זביצקי: אפשר להוסיף שאם השלכת התוכנית היא צמצום זיהום האוויר ברשות אחת והגברת צמצום זיהום האוויר ברשות אחרת התכנית לא תתקבל.

שרית זביצקי: חייבים את המינימום לקבוע כחובה.

רוני טלמור: אני חושבת שמן הראוי שהתייעצות עם הרשויות תהיה לפני קבלת התכנית הסופית, כי אחרת אתה שם את הרשויות במקום פחות טוב מבחינת האפשרות להעיר בהשוואה לציבור.

רוני טלמור: אתה מוציא אותן מהתמונה בשלב מאוד מוקדם.

דב חנין: העמדה שלהן מתפרסמת.

דב חנין: אם הם רוצים הם יכולים לשלוח נציג ולהביע את עמדתן.

דב חנין: נקודת המוצא שלי היא שחייבים לשחרר פה את הפקק.

דב חנין: לא יכול להיות שהמצב שכולם תוקעים את כולם כל הזמן יימשך.

רוני טלמור: יכול להיות שעדיף שההתייעצות עם גורמי הממשלה תהיה אחרי השימוע הציבורי, כדי שהיא תקבל כמה שיותר תוכן ממשי.

רוני טלמור: החשש שלי הוא שההתייעצות הזאת תאבד הרבה מהערך שלה אם היא תבוצע בשלב מוקדם מידי.

דב חנין: את החובה של רשויות מקומיות להתקין תכנית כזאת אני מציע להשאיר לחוק אוויר נקי.

דב חנין: זה יהיה קשור באופן אינטגרלי לתוכנית הלאומית ולאותה משמעות אופרטיבית של קביעת אזור שהוא נפגע זיהום אוויר.

דב חנין: אם האזור נפגע זיהום אוויר צריכים לחול עליו סטים שלמים של הוראות והנחיות.

דב חנין: את הנושא הזה לא מסדירים כאן, אלא בחוק אוויר נקי.

דב חנין: אישרנו סמכות לשר להגנת הסביבה לקבוע קווים מנחים לקיומן של תוכניות כאלו.

תומר רוזנר: ב(ג)(2) ביקשת שנוסיף שחוות הדעת התחבורתית תתייחס למטרופולין או לרשויות הסמוכות.

דב חנין: אכן כך.

דב חנין: אני מעמיד את סעיף 77א, למעט הגדרת התחבורה הציבורית, להצבעה.

דב חנין: מי בעד?

דב חנין: ה צ ב ע ה בעד – פה אחד אושר

ורד קירו-זילברמן: הסדרי תנועה של רשויות מקומיות להפחתת זיהום האוויר 77ב (א) מועצה של רשות מקומית, רשאית, לשם צמצום זיהום האוויר בתחומה הנובע מתחבורה, בהתייעצות עם המפקח על התעבורה או מי שהוא הסמיך לכך, בכפוף לתכנית המאושרת, להתקין חוקי עזר בדבר (1) הסדרת תנועת כלי הרכב בתחום שיפוטה או באזור מסוים בו על ידי האיסור או הגבלה של תנועת כלי רכב מנועי באזור האמור לרבות באמצעות תמרור; (2) האמצעים שינקטו לגבי רכב הנוסע בניגוד להגבלה או איסור שנקבעו לפי פסקה (1); (3) חיוב הנוהג ברכב או בעליו בתשלום הוצאות הכרוכות בפינויו של הרכב מאזור בו נקבעו איסורים או הגבלות כאמור.

ורד קירו-זילברמן: (ב) לא יותקן חוק עזר כאמור בסעיף קטן (א) אלא אם התקיימו כל אלה – (1) חוק העזר יותקן בהתאם להוראות תכנית מאושרת ולתקופה שלא תעלה על תקופת תוקפה של התכנית כאמור; (2) התכנית המאושרת כוללת אמצעים לשיפור שירותי התחבורה הציבורית באזור המוסדר בתכנית ובכלל זה הסדרים שיעניקו עדיפות לתחבורה הציבורית ולתחבורה הנקייה בדרכים ובנתיבים באזור האמור.

ורד קירו-זילברמן: (ג) קבע המפקח על התעבורה בצו שיפורסם ברשומות כי אזור דרך או נתיב חיוניים לתנועה בין עירונית או לזרימה נאותה של התנועה בין ישובים או לתנועה של תחבורה ציבורית (להלן – דרך חיונית), לא יחולו קביעותיה של רשות מקומית כאמור בסעיף קטן (א) בדרך חיונית בכפוף להוראות סעיף קטן (ד) ואולם רשאי המפקח על התעבורה להורות כי קביעותיה של הרשות המקומית לא יחולו רק לגבי תחבורה ציבורית.

ורד קירו-זילברמן: (ד) לא יקבע המפקח על התעבורה דרך חיונית אלא אם קבע, בהתייעצות עם איגוד הערים ובהעדרו – עם השר להגנת הסביבה, בצו כאמור, הסדרי תנועה בדרך החיונית, שנועדו לצמצם את זיהום האוויר הנובע מתחבורה באותה דרך; לענין זה – "איגוד ערים" – איגוד ערים שהוסמך בצו הכינון לטפל בנושא זיהום האוויר ואשר הדרך החיונית נמצאת בתחומו.

ורד קירו-זילברמן: (ה) תוקפם של הסדרי תנועה כאמור בסעיף קטן (ג) יהיה לשנתיים והם יהיו ניתנים לחידוש ובלבד שבעת החידוש כאמור יבחנו אמצעים נוספים לצמצום זיהום האוויר הנובע מתחבורה באותה דרך.

ורד קירו-זילברמן: (ו) הסמכויות הנתונות לרשות מקומית לפי סעיף זה באות להוסיף על סמכותה כרשות תמרור מקומית.

דב חנין: אנחנו נמצאים בקומה השנייה של ההסדר.

דב חנין: הקומה הראשונה מתייחסת לתכנית של הרשות המקומית.

דב חנין: הקומה השנייה נותנת שיניים לתכנית הזאת.

דב חנין: היא נותנת, בין היתר, לרשות המקומית סמכות בחוקי העזר לקבוע הוראות שיסדירו את התנועה בכדי שהתכנית לא תהיה תיאורטית.

דב חנין: מאוד חשוב להבין את הרציונאל שמאחורי סעיפים (ג)(ד) ו(ה).

דב חנין: אנחנו בחוק הזה מתנגדים לרעיון של כמה הורים לאותה בעיה.

דב חנין: אנחנו קובעים באופן ברור מי אחראי לאיזה מצב.

דב חנין: הסמכות הכללית היא הסמכות של הרשות המקומית, אבל ישנם מצבים – המצבים האלה מוגדרים בסעיף קטן (ג) – שהמפקח על התעבורה קובע שאזור, דרך או נתיב מסוים חיוניים לתנועה בין עירונית, לזרימה נאותה של תנועה בין ישובים או לזרימה של תחבורה ציבורית.

דב חנין: במקרים האלה המפקח על התעבורה יכול ליטול את סמכויותיה של הרשות המקומית.

דב חנין: הוא יכול לקבוע שהוראות התכנית לא יחולו באותם צירים או באותם אזורים שהוא קבע בצו.

דב חנין: כנגד הסמכות הזאת יש לו חובה מאוד מוגדרת בסעיף קטן (ד) לקבוע הסדרים אלטרנטיביים.

דב חנין: הוא לא צריך לקבוע תכנית כמו הרשות המקומית, אלא הסדרי תנועה שנועדו לצמצם את זיהום האוויר הנובע מתחבורה באותה דרך.

דב חנין: אם הוא לוקח את הסמכות ואת הכוח הוא צריך להציע רעיונות אחרים לגבי מה הוא מתכוון לעשות במסגרת סמכויותיו בכדי להתקדם לכיוון של צמצום זיהום אוויר שנובע מתחבורה.

דב חנין: זה הרציונאל הכללי של הסעיף הזה.

תומר רוזנר: בסעיף קטן (א) התבקשה הבהרה לגבי כך שסמכותו של המפקח על התעבורה אינה כפופה לתכנית המאושרת.

תומר רוזנר: אני מציע לקבל את הערת הנוסח הזאת כך שיהיה ברור שהמפקח על התעבורה אינו כפוף לתכנית המאושרת.

תומר רוזנר: בסעיף קטן (ב)(2) הוצע לכתוב "הסדרים שיעניקו עדיפות לתחבורה ציבורית וחלופות תחבורה נאותות".

תומר רוזנר: אחרי סעיף קטן (ב) ביקשו שתוקפו של חוק העזר יהיה אחרי תקופה של 90 מיום שהמועצה אישרה אותו.

תומר רוזנר: הערה נוספת הייתה לגבי סעיף קטן (ה).

תומר רוזנר: במקום לתקופה של שנתיים ביקש משרד התחבורה להגביל את הסמכויות של המפקח על התעבורה לסמכויות של הרשות המקומית כך שהפעלת הסמכות תהיה לתקופת התכנית, לאו דווקא לשנתיים.

משה בלסנהיים: יש בעיה עם האפשרות שהמפקח על התעבורה יכריז על נתיבים כאלה או אחרים כחיוניים.

משה בלסנהיים: האם הכוונה היא רק לנתיבים בין עירוניים או שגם עירוניים?

דב חנין: הכוונה היא גם לנתיבים עירוניים.

משה בלסנהיים: זה רע מאוד.

משה בלסנהיים: דווקא אלה האזורים שסובלים מזיהום אוויר הכי קשה.

דב חנין: המפקח על התעבורה לא רוצה לקבוע לתל אביב שום דבר.

דב חנין: אם תקבעו תכנית שלדעת המפקח על התעבורה תיתן פתרון מספק לתחבורה ציבורית, הוא האחרון שימהר להפעיל את סמכותו.

דב חנין: עירית תל -אביב יכולה לאמץ תכנית שנותנת תשובות מאוד טובות לתחבורה הציבורית.

דב חנין: האפשרות שיש לו להתערב היא אם הוא חושב שהתכנית לא מספקת.

דב חנין: רק אז הוא ייקח את הסמכות לידיו.

משה בלסנהיים: תשאירו את כל האחריות לראש העיר לנהל את העיר שלו כמו שהוא חושב לנכון.

דב חנין: הנושא הזה נדון בהרחבה בדיונים קודמים של הוועדה.

דב חנין: עיריית תל-אביב לא השתתפה בדיונים.

דב חנין: צר לי שכך קרה.

דב חנין: הסיכום העקרוני שהוועדה קיבלה – אנחנו לא פותחים את הסיכום העקרוני הזה לדיון חדש אלא רק להערות ניסוח ולדקויות – זה שאנחנו רוצים איזון בין הרשות המקומית שמקבלת את הסמכות הכללית ובין סמכויותיו של משרד התחבורה והמפקח על התעבורה לשמור על אינטרסים ציבוריים חיוניים.

דב חנין: זה האיזון שחשבנו עליו.

דב חנין: זה איזון מאוד ראוי.

משה בלסנהיים: בסעיף (ד) כתוב "התייעצות עם איגוד ערים".

משה בלסנהיים: צריך להתייעץ גם עם היחידה העירונית.

תומר רוזנר: הרשות המקומית הביעה את דעתה לגבי מה היא חושבת שראוי לעשות.

תומר רוזנר: המפקח על התעבורה זה שלב ב' אחרי שיש תכנית שהעירייה הציעה.

תומר רוזנר: העירייה אמרה מה היא חושבת שצריך להיות.

דב חנין: אני לא מוצא טעם לפגם ברעיון שתהיה התייעצות עם היחידה הסביבתית.

דב חנין: בתל-אביב אין איגוד ערים?

משה בלסנהיים: אין איגוד ערים.

דב חנין: כיוון שאין איגוד ערים צריך יהיה להתייעץ עם המשרד להגנת הסביבה.

דב חנין: אני חושב שכדאי להתייעץ עם היחידה הסביבתית שקיימת בתל-אביב.

תומר רוזנר: אני חושב שזה מיותר לחלוטין.

דב חנין: אנחנו מדברים על מצב שדעתם לא התקבלה.

רוני טלמור: יחידה עירונית היא חלק מהמנגנון של העירייה.

רוני טלמור: כל העובדים של הרשות המקומית מגויסים להכנת התכנית.

דב חנין: בואו ניקח את הדוגמה של אבן- גבירול.

דב חנין: עם מי צריך להתייעץ כדי שייעשו הדברים התחבורתיים ויילקחו בחשבון פרמטרים סביבתיים?

דב חנין: יש יחידה סביבתית בתל-אביב, יש משרד להגנת סביבה.

דב חנין: אין איגוד ערים.

ישעיהו רונן: אני אפגש עם ד"ר טיומקין.

ישעיהו רונן: הוא רשות התמרור המקומית.

ישעיהו רונן: היחידה הסביבתית כפופה לו.

משה בלסנהיים: בפירוש כתוב שאיגוד ערים זה הגוף שמטפל בזיהום אוויר.

משה בלסנהיים: מי שמטפל בזיהום האוויר ברשות המקומית זו היחידה הסביבתית.

הדס פיקסל: השאלה אם רוצים להתייעץ עם הרשות המקומית.

הדס פיקסל: אם מתייעצים עם השר להגנת הסביבה מתייעצים איתו תמיד.

דב חנין: אנחנו מדברים על אותם נתיבי תחבורה שהמפקח על התעבורה לקח לעצמו את הסמכות להסדיר.

דב חנין: הוא מביא רשימה של 20 צירים, 30 צירים בישראל שכבר הוגשו תכניות.

דב חנין: הוא רוצה לתת פתרון אלטרנטיבי.

דב חנין: האם המשרד להגנת הסביבה ערוך לייעץ?

שולי נזר: אנחנו נייעץ לגבי כלל האמצעים שבתחבורה.

שולי נזר: אנחנו גם נמצאים בקשר ונותנים הכשרות ליחידות הסביבתיות.

שולי נזר: זה סביר שההתייעצות תהיה עם היחידה הסביבתית ברשות, לא עם השר להגנת הסביבה.

תומר רוזנר: זה איגוד ערים או רשות מקומית.

ישעיהו רונן: למה שאני לא אעשה את זה עם רשות התמרור המקומית באותה רשות?

ישעיהו רונן: הוא יביא איתו את כל מי שהוא מוצא לנכון.

שולי נזר: אתה צריך להתייעץ לגבי מניעת זיהום אוויר.

שולי נזר: זה בסמכותה של היחידה הסביבתית, לאו דווקא רשות התמרור.

אבי מושל: התחבורה הציבורית והתחבורה הנקייה מקבילות.

אבי מושל: אנחנו חושבים שצריך להטיל מגבלות על התחבורה הציבורית.

דב חנין: זה לא המקום להסדיר את זה.

דב חנין: אנחנו מדברים על הסדרת תנועה.

שולי נזר: בתחבורה הציבורית יש רכבי דיזל שהאחריות שלהם לזיהום היא מאוד גבוהה.

שולי נזר: אנחנו רוצים לתת עדיפות לתחבורה ציבורית נקייה, לא לתחבורה ציבורית שמחזיקה רכבים מאוד ישנים או לא מתחזקת את הרכבים שלה.

דב חנין: הכדור נמצא בידי הממשלה.

דב חנין: אתם מוזמנים לפתור את הבעיה הזאת.

דב חנין: אני מבטיח לכם כל עזרה וכל סיוע.

דב חנין: אני נותן עדיפות לתחבורה ציבורית באשר היא.

שולי נזר: זה עלול להרע את המצב.

רם אשר: הנושא של האוטובוסים מוסדר עם משרד התחבורה.

רם אשר: יש כללים לגבי סוג האוטובוס, תדירות, תעריפים, שינויי מסלולים, נקודות קצה של אוטובוסים.

רם אשר: כל הנקודות האלו עלולות להשתנות בתוכנית שמונחת פה.

רם אשר: מי שמטפל מולנו זה משרד התחבורה ומשרד האוצר כיחידה כוללת.

רם אשר: אנחנו לא מתנגדים לשום תוכנית להקטנת זיהום האוויר, רק אנחנו אומרים שהנושא עלול להשפיע על כל נושא הזיכיון בתחבורה הציבורית מבחינת תעריפים.

רם אשר: תוכנית כזאת שמוגשת תעשה מהפיכה גדולה מאוד שתשפיע על כל שוק התחבורה.

רם אשר: אי חושב שחייבים התייעצות בין המפעיל למשרד התחבורה ומשרד האוצר לגבי הנושא שכרוך באותו זיכיון.

איגור קוגן: אנחנו מבקשים שהוראות החוק וסעיף 77ב לא יחולו על הרכבים שבשימוש צה"ל.

איגור קוגן: הרכבים האלה מבצעים נסיעות בתפקיד.

דב חנין: אני לא משתכנע מהעמדה האת.

דב חנין: אני לא משתכנע שרכב שירות של סגן אלוף צריך להיות פטור מכל ההוראות שנוגעות לזיהום אוויר.

איגור קוגן: אנחנו מדברים על רכבי אספקה לבסיסים.

דב חנין: למה שמזון לחיילי צה"ל יהיה במצב יותר טוב מאשר מזון לאזרחי ישראל?

דב חנין: התוכנית תצטרך לתת תשובה לכולם.

לאה טל: אנחנו לא מדברים על הבאת עצירים מכלא 4 או מכלא 6 לדיונים בבית הדין לערעורים באילת.

לאה טל: אנחנו מדברים על מצב של להביא מזון לחיילים.

לאה טל: זה לא כל כך פשוט, מה גם שהיום זה כבר ספק אזרחי.

לאה טל: אסור לספק אזרחי לשמור מזון מיום אתמול.

לאה טל: הוא חייב לבשל באותו יום עבור החיילים.

לאה טל: אני לא בטוחה שיש לו את כל האספקה שהוא צריך.

לאה טל: זה לא רק מזון.

לאה טל: צה"ל פרוס על כל המדינה.

דב חנין: צה"ל יהיה פרוס גם בעתיד בכל המדינה.

דב חנין: התוצאה של זה היא שלא נוכל לחוקק כלום.

לאה טל: הייתה פגישה עם גורמי המשרד לאיכות הסביבה.

לאה טל: הם ביקשו שנעביר איזה שהוא נוסח מוסכם.

לאה טל: אנחנו לא מבקשים חריגה כוללת אלא רק במקרים מבצעיים.

שולי נזר: אנחנו דיברנו על רכבים ירוקים ומקרי חירום.

תומר רוזנר: המקרים שרכבים ירוקים נעים בתוך ערים הם מקרים מאוד נדירים.

תומר רוזנר: מצב חירום זה במקרה של אסון המוני, במצב מיוחד בעורף או בשעת חירום שהוכרזה על ידי הממשלה.

תומר רוזנר: בשלושת המצבים האלה סמכותן של רשויות הביטחון להפקיע כל חוק, כולל חוקים של הכנסת.

תומר רוזנר: אם יהיה צורך מבצעי שטנקים ייכנסו לתל-אביב ביגוד לשעות הפעילות שקבעה עיריית תל-אביב במסגרת תכנית זיהום האוויר, אז שר הביטחון יוכל להפקיע את חוק העזר במסגרת תקנות לשעת חירום.

איגור קוגן: אנחנו לא מדברים רק על מצבי חירום.

איגור קוגן: ניקח לדוגמה את בסיס חיל הים שממוקם בחיפה.

איגור קוגן: נניח שמחר בבוקר עיריית חיפה תחוקק חוק עזר שאומר שנסיעה בציר X בשעות מסוימות אסורה או כרוכה בתשלום.

איגור קוגן: אנחנו מדברים על רכב ייעודי שיוכל להיכנס, לא על רכב של רב סרן או סגן אלוף שבא לטיול עם המשפחה.

דב חנין: תביאו לנו הצעת נוסח.

מילכה כרמל: אנחנו מבקשים להשאיר בידי הרשות המקומית את חופש הבחירה אם לבטל חוק עזר עירוני.

מילכה כרמל: אם יש חוק עזר עירוני קיים שמתאים לחוק שאנחנו דנים בו אנחנו מבקשים מהרשות המקומית להשאיר את חוק העזר הזה.

תומר רוזנר: תני דוגמה לחוק עזר שמתייחס להסדרת תנועה.

דרורה לסקר: יש נושאים שצריכים להיות מוסדרים על ידי רשות מקומית בהתאם לתנאים שלה, יש נושאים שצריכים להיות מוסדרים בצורה אחידה.

דרורה לסקר: יש את הנושא של אישור חוקי עזר.

דרורה לסקר: אנחנו מאשרים את כל חוקי העזר של כל הרשויות המקומיות.

דב חנין: בחוק העיריות משרד הפנים אומר שהוא לא רוצה לאשר חוקי עזר, למעט אגרות והיטלים.

משה בלסנהיים: הייתי מבקש שנוסיף לנוסח את האפשרות לחוקק חוק עזר מיוחד או לתקן חוק עזר קיים.

משה בלסנהיים: אם יש חוק עזר לזיהום אוויר אני רק צריך להוסיף עליו.

תומר רוזנר: זה מובן מאליו.

תומר רוזנר: הסמכות להתקין חוק עזר היא גם סמכות לתקן חוק עזר קיים.

תומר רוזנר: מה שאנחנו מרחיבים זה את הסמכות לגבי תכנים של חוק עזר.

רוני לוינגר: לגבי 77ב(א)(1) אנחנו מבקשים התייעצות עם קצין משטרה.

תומר רוזנר: התקנת חוק עזר היא סמכות ריבונית של הרשות המקומית.

אפרת לוסינג: אתה מדבר על הסדרת תנועה.

אפרת לוסינג: קביעת הסדרי תנועה מחייבת התייעצות עם קצין משטרה.

רוני לוינגר: מה הכוונה במילה "אמצעים"?

תומר רוזנר: כל האמצעים לגבי רכב הפועל בניגוד לחוקי התנועה.

רוני לוינגר: זה דבר קלאסי שמצריך התייעצות עם המשטרה.

אפרת לוסינג: חוקי העזר בדבר האמצעים שיינקטו לגבי רכב נוסע זה עולם ומלואו.

ליאורה עופרי: רשות התמרור מציבה היום תמרורים שלא דרך חוק עזר אלא ישירות.

ליאורה עופרי: האם לא עדיף שבהקשר של זיהום אוויר היא לא תצטרך את המעבר דרך חוק העזר?

תומר רוזנר: יכול להיות שכדאי להחריג או להוסיף את התמרור לביצוע חוק העזר.

הדס פיקסל: אני מציעה להוסיף את המילים "השלכה של תכנית או חוק עזר על מצב התנועה ברשות אחרת".

דב חנין: אני מציע שבמקום המילה "בין ישובים" נכתוב "זרימה נאותה של התנועה ברשות המקומית או ברשויות מקומיות סמוכות".

רוני טלמור: האם הקושי שלכם מתייחס לגבי דרך מסוימת?

רוני טלמור: האם מספיק לכם שהסמכות שלכם תתייחס לדרך ספציפית?

ישעיהו רונן: הסמכות שלי היא כללית.

ישעיהו רונן: אני אפעיל אותה על דרך ספציפית.

אבי מושל: זאת תהיה טעות לא לתת סמכות לרשות המקומית.

דב חנין: לרשות המקומית יש סמכות לקבוע תכנית, כולל לתחבורה הציבורית.

דב חנין: האופציה המועדפת היא שהרשות המקומית תקבע תכנית.

אבי מושל: לא לגבי פליטה מתחבורה ציבורית.

דב חנין: המטרה של החוק הזה היא אך ורק הסדרת תנועה.

דב חנין: אנחנו צריכים להבטיח עדיפות לתחבורה ציבורית.

אבי מושל: ואם התחבורה הציבורית מאוד מזהמת?

דב חנין: תצטרכו לתת תקציבים לתחבורה הציבורית.

יהודה בר-אור: אנחנו רוצים אוויר נקי כמו כולם, אבל לא ייתכן להגיד למונית לא לנסוע בנתיב כזה או אחר.

יהודה בר-אור: זה לא דבר הגיוני.

יהודה בר-אור: איך אתה יכול להביא מישהו עם דיאליזה ולהגיד לו שבנתיבים האלה מותר לנסוע ובנתיבים האלה אסור?

יהודה בר-אור: התחבורה המשלימה מביאה את האדם לכל מקום בכל נתיב.

יהודה בר-אור: אי אפשר להגיד שבנתיב אחד כן ובנתיב אחר לא.

יהודה בר-אור: זה לא כמו אוטובוס שיש לו יעד התחלה ויעד סופי.

יהודה בר-אור: למונית ספישל אין יעד.

יהודה בר-אור: את מקום היציאה דורש הנוסע.

אבי מושל: אני רוצה שגילו של האוטובוס שעובר באותו נתיב יהיה עד 5 שנים.

תומר רוזנר: אני מציע להסמיך את הרשות המקומית לקבוע פטורים מתחולת החוקים האלה לנכים או לאנשים שיש להם הגבלות תנועה קשות.

ישעיהו רונן: אני מציע שתכניס את זה כפטור גורף.

דב חנין: ההערה שלך נכונה לגבי רכב נכים.

דב חנין: אולי נצטרך לשקול את הנושא של מוניות.

דב חנין: כל ההערות שאמר היועץ המשפטי של הוועדה הם חלק מהסיכום.

דב חנין: אנחנו קובעים חובת התייעצות מוגבלת בזמן לא רק עם המפקח על התעבורה אלא גם עם קצין משטרה או מפקד המחוז.

דב חנין: אנחנו מפרידים את נושא התמרור מהנושא של חוק העזר.

דב חנין: החלופה בסעיף קטן (ג) היא זרימה של התנועה ברשויות מקומיות סמוכות.

דב חנין: תוקפם של הסדרי התנועה יהיה כתוקף התכנית.

דב חנין: ההתייעצות בסעיף קטן (ד) תהיה עם איגוד ערים, ובהעדרו עם הרשות המקומית.

דב חנין: התחבורה הציבורית תישאר כפי שהגדרנו אותה, כלומר רכבים בקווי שירות ורכבת.

ישעיהו רונן: משרד התחבורה יידרש להציע הסדרי תנועה חלופיים.

ישעיהו רונן: אין לי אמצעים חלופיים שאני שומר לי כקלפים סמויים או כקופת חיסכון שאני אפתח בלית ברירה.

ישעיהו רונן: אם היה לי הייתי עושה אותם גם בלי החוק.

ישעיהו רונן: כשאני אצטרך לתת אמצעים חלופיים אני אצטרך להמציא משהו.

דב חנין: אני רוצה לתת דוגמאות לאמצעים שהמפקח על התעבורה יכול לנקוט בהם.

דב חנין: אומר המפקח על התעבורה שהוא לא יכול לתת אוטובוסים נקיים במקום האוטובוסים המזהמים שיש.

דב חנין: אני מבין את זה כי זה לא בידיו.

דב חנין: שלל האמצעים שהמפקח על התעבורה יכול לנקוט בנתיב שהוא לקח לעצמו הוא מאוד מגוון ורחב.

דב חנין: הוא יכול לקבוע הגבלה של רכב פרטי או הגבלה של רכב פרטי בשעות מסוימות.

דב חנין: הוא יכול לקבוע הגבלה של רכב פרטי לפי סוג.

דב חנין: הוא יכול להגיד שהוא לא רוצה להתעסק עם הגבלה של רכב פרטי.

דב חנין: יש מגוון של אמצעים חלופיים.

דב חנין: אתה תנקוט במאמצים שיש לך, לא באמצעים שאין לך.

דב חנין: אני מקווה שבעתיד יהיו יותר אמצעים.

תומר רוזנר: צריך שיהיה ברור שהאמצעים שהמפקח על התעבורה ינקוט הם במסגרת סמכויותיו.

דב חנין: נוסיף את ההערה הזאת.

רוני טלמור: הנוסח הזה פוצל מחוק אוויר נקי שלגביו התקבלה החלטה בוועדת שרים לחקיקה.

רוני טלמור: בין היתר נקבע שם שהנוסח הסופי יובא שוב לדיון בוועדת שרים לחקיקה.

רוני טלמור: השאלה אם תעמיד לממשלה את האפשרות שהנושא הזה יובא שוב לדיון בוועדת שרים לחקיקה.

דב חנין: הממשלה רשאית לעשות מה שברצונה.

דב חנין: התיאום עם משרדי הממשלה בחוק הזה היה מעבר למקסימאלי.

דב חנין: הממשלה יכולה להחליט שהיא רוצה לתקוע את חוק אוויר נקי.

דב חנין: זאת החלטה פוליטית.

רוני טלמור: כרגע דיברנו על הטלה של חובה על משרד התחבורה לפעול.

דב חנין: אני מציע שגם משרד התחבורה יעמוד בסיכומים.

דב חנין: המשימה שאתם מקבלים פה היא משימה סבירה, היא לא מוגזמת.

דב חנין: אני מציע שנאשר את סעיף 77ב עם התיקונים שעליהם החלטנו.

דב חנין: ה צ ב ע ה בעד – פה אחד אושר אנחנו רוצים לקדם את סעיף הגודש בהידברות ובתיאום עם משרדי הממשלה.

דב חנין: בנושא של אגרות הגודש יש מנגנון שהוועדה הציעה.

דב חנין: לא הצלחנו להגיע בנושא הזה לתיאום עם משרדי הממשלה.

דב חנין: עמדתי היא שאגרות גודש זה מנגנון שאפשר להפעיל רק בכפוף למערכת מאוד מורכבת של איזונים והגבלות ושיקולים חברתיים שצריכים להילקח בחשבון.

דב חנין: החשש הגדול הוא מאיסורים שייתפשו כאיסורים סביבתיים, כשבהעדר חלופות הם לא יהיו משהו שיוביל להתנהגות סביבתית יותר אלא יהיו עוד גזרה שמוטלת על הציבור יחד עם שורה ארוכה של גזרות אחרות.

דב חנין: בנושא הזה ניהלנו הידברות מאוד פורייה עם משרדי הממשלה.

דב חנין: עלו רעיונות ממשרד התחבורה, ממשרד להגנת הסביבה, ממשרד האוצר וממשרדים אחרים.

דב חנין: לא הגענו בנושא הזה לתיאום.

דב חנין: הממשלה מתכוונת להסדיר את כל נושא האגרות לכבישי האגרה בהצעת חוק ממשלתית.

דב חנין: יכול להיות שבהצעת החוק הזאת תדרשו לענייני אגרות גודש.

דב חנין: אם לא יהיה הסדר לזה בהצעת החוק הממשלתית יכול להיות שנסדיר את זה בחוק אוויר נקי.

דב חנין: אני מציע לא לדון בכל הנושא של אגרות הגודש בכדי לאפשר לנו להמשיך להתקדם עם התיקון לחוק בלי להידרש לנושא שהוא עדיין בוויכוח עם הממשלה.

ורד קירו-זילברמן: מינוי פקחים 77ו(א) ראש רושת מקומית רשאי להסמיך פקחים מבין עובדיה של הרשות המקומית לעניין חוקי עזר שהותקנו לפי סעיפים 77ב.

ורד קירו-זילברמן: (ב) לא ימונה פקח כאמור בסעיף קטן (א) אלא אם – (1) משטרת ישראל לא הודיעה, בתוך חודש מפנייתו של השר אליה, כי היא מתנגדת למינויו מטעמים של שלום הציבור או ביטחון המדינה, לרבות בשל עברו הפלילי; (2) קיבל הכשרה מתאימה, כפי שקבעו משטרת ישראל ושר הפנים.

ורד קירו-זילברמן: (ג) הודעה על מינוי פקחים לפי סעיף קטן זה תפורסם ברשומות.

ורד קירו-זילברמן: (ד) פקח המפעיל סמכויותיו לפי סעיף זה יהא לבוש מדים ויענוד תג זיהוי הנושא את שמו הפרטי ושם משפחתו; המדים ותג הזיהוי יהיו טעונים אישור שר הפנים.

ורד קירו-זילברמן: (ה) אדם יציית להוראות פקח שנתנו מכוח סמכויותיו כדין.

ורד קירו-זילברמן: (ו) פקח רשאי למנוע כניסת רכב לאזור שחלים בו איסור או הגבלה לפי חוק עזר כאמור בסעיף 77ב או לעכב יציאת רכב מאזור כאמור ולהורות לנוהג ברכב לפנותו מהאזור לדרך שיורה לו, אם יש לו יסוד סביר להניח כי מתקיים אלה מאלה – (1) הנהיגה באזור האמור אסורה לפי הוראות חוק העזר; (ז) עיכב פקח רכב, או מנע את כניסתו לאזור מסוים, יודיע לנוהג ברכב את העילה שבשלה מעוכב הרכב או נמנעת כניסתו.

ורד קירו-זילברמן: (ח) עיכב פקח רכב, רשאי הוא לדרוש מהנוהג ברכב למסור לו את שמו ומענו, ולהציג בפניו את תעודת הזהות שלו או תעודה רשמית אחרת המעידה על זהותו שהוא חייב לשאתה על פי דין, וכן את רשיון הרכב.

ורד קירו-זילברמן: (ט) סירב הנוהג ברכב למלא אחר הוראת פקח שניתנה לו כדין, רשאי הפקח לפנות את הרכב מהדרך, בין בעצמו ובין באמצעות רכב גרירה.

אופיר פינס-פז: בעיני לא צריך לעכב.

אופיר פינס-פז: צריך לקבוע הוראות מסודרות שברחובות אלו ואלו, בימים אלה ואלה, בשעות אלו ואלו אסורה כניסת רכבים מסומים, כשמי שעובר על זה מקבל דוח.

אופיר פינס-פז: מי שעובר על החוק מקבל קנס או יש לו ברירת קנס.

אופיר פינס-פז: במקרים קיצונים אפשר לדבר על גרירת רכב.

אופיר פינס-פז: כך זה צריך לעבוד.

דב חנין: אנחנו קיבלנו תלונות מעיריית תל-אביב.

דב חנין: יש להם היום נתיבים של תחבורה ציבורית.

דב חנין: לפקחים העירוניים אין שום סמכות לעשות שום דבר באותו נתיב.

אופיר פינס-פז: לתת קנס הוא יכול?

אופיר פינס-פז: כשתהיה לו סמכות הוא ייתן קנס של 1000 שקל.

דב חנין: הוא צריך סמכות לעיכוב הרכב.

גבי פיסמן: מבחינה מעשית מה שנדרש פה זה סמכויות למתן קנסות בנוגע לאכיפה, לא סמכויות של עיכוב כלי רכב.

גבי פיסמן: הסמכות של עיכוב כלי רכב שונה במהות מכל סמכות אחרת שנתונה לפקחים של רשויות מקומיות.

אופיר פינס-פז: מה אם זה עיכוב לצורך מתן דוח?

גבי פיסמן: השאלה איזה כישורים פקח צריך כשהוא מעכב רכב.

גבי פיסמן: הוא צריך להבין מה ההשלכות לגבי התנועה, לגבי סיכון חיי אדם.

גבי פיסמן: הוא צריך להיות מזוהה.

גבי פיסמן: הוא צריך להיות מתאים להיות מזוהה בעיני הציבור כמישהו שמוסמך לעכב אדם לצד הרכב.

גבי פיסמן: .

דב חנין: לכן יש לו מדים.

גבי פיסמן: השאלה אם ראוי לתת לפקח של רשות מקומית סמכות לעיכוב כלי רכב.

גבי פיסמן: אנחנו הגענו למסקנה שככלל הסמכות הזאת מסוכנת.

אופיר פינס-פז: למה מסוכנת?

גבי פיסמן: העמדה הזאת מבוססת על עמדה של משטרת ישראל ואגף התנועה.

אופיר פינס-פז: אתם יורים לעצמכם ברגל.

אופיר פינס-פז: אתם לא מאפשרים למשטרה להיעזר בכוחות סדירים.

אופיר פינס-פז: האם יש טעם לחוק הזה בלי היכולת לייצר אכיפה?

אופיר פינס-פז: אני לא רואה טעם.

גבי פיסמן: אכיפה תיוצר על ידי האמצעים שרשאית לתת הרשות.

דב חנין: זה צריך להיעשות באמצעות פקחים.

גבי פיסמן: באמצעות מתן קנסות.

דב חנין: בתל אביב יש הסדר של נתיבי תחבורה ציבורית שאין לו משמעות.

דב חנין: עיריית תל אביב מבקשת שיתנו לה סמכויות כדי לעשות את זה.

גבי פיסמן: אני רוצה לשמוע אם יש בעניין הזה חשש לסיכון חיי אדם.

גבי פיסמן: זה צריך להיות השיקול העיקרי של הוועדה.

גבי פיסמן: אם הוועדה תגיע למסקנה אחרת, אז יכול להיות שיש מקום לשקול.

גבי פיסמן: במקביל להצעה הזאת אנחנו עובדים על הצעת חוק ממשלתית שתיתן סמכויות עיכוב בצד הדרך למשטרה הירוקה של המשרד להגנת הסביבה.

אופיר פינס-פז: בכל פעולת אכיפה יש סכנה מסוימת.

אופיר פינס-פז: גם כשהמשטרה מבצעת פעולת אכיפה יש סכנה לחיי אדם.

אופיר פינס-פז: אנחנו יוצאים מנקודת הנחה שהפקחים של העירייה יעברו הכשרה משטרתית על פי פרמטרים משטרתיים.

אופיר פינס-פז: אנחנו יוצאים מנקודת הנחה שאותם אנשים יהיו מצוידים בידע ובכלים שיאפשרו להם לעשות את תפקידם.

אופיר פינס-פז: אם הדבר הזה יצריך הכשרה מאוד ארוכה, אז תהיה הכשרה מאוד ארוכה.

אופיר פינס-פז: יש הצעת חוק אחרת שבודקת את מצבת כוח האדם של משטרת ישראל.

אופיר פינס-פז: אנחנו בחסר של אלפי שוטרים.

אופיר פינס-פז: אנחנו מנסים להתמודד עם החסר בכלים אלמנטריים.

אופיר פינס-פז: עומד לך כוח אדם שאפשר להפוך אותו לכוח אדם מיומן.

אופיר פינס-פז: הוא בא מאכיפה.

אופיר פינס-פז: העירייה יכולה להחליט שהיא עושה אכיפה בהכשרה משטרתית.

אופיר פינס-פז: הגישה השמרנית לא פותרת את הבעיה.

אופיר פינס-פז: אין טעם בכל החוק הזה אם לא תהיה אכיפה.

אופיר פינס-פז: דרך הביניים שאני יכול להציע זה שאת קטע האכיפה נעשה כהוראת שעה לשנתיים או שלוש כדי לראות אם הוא עובד או לא עובד.

אופיר פינס-פז: במקרה שזה לא עובד תמיד תוכל לבוא העירייה ולהגיד שזה לא עבד, שמבקשים לעצור את זה או להעביר את האכיפה רק למשטרת ישראל.

אפרת לוסינג: אני מבינה שהכוונה פה היא לתת לפקחים העירוניים סמכות בשני מישורים.

אפרת לוסינג: יש אפשרות לתת סמכות לאכיפה בלי סמכות עיכוב.

אפרת לוסינג: סמכות עיכוב היא כלי נוסף שמאפשר מתן דוח בלי שיהיה שוטר בצד הפקח.

אפרת לוסינג: דיברתם על נושא העיכוב.

אפרת לוסינג: אני מבקשת לדבר על הנושא של עצם מתן הסמכות.

אפרת לוסינג: היום הסמכויות שיש לפקחים עירוניים בתחום אכיפה בעניין תעבורה הן סמכויות שמוגבלות לעבירות כלפי כלי רכב חונים.

אפרת לוסינג: יש היגיון מאחורי הדבר הזה.

אפרת לוסינג: זה לא מקרי.

אפרת לוסינג: ההיגיון הזה שב ונבחן .

אפרת לוסינג: הנושא של מתן סמכויות לפקחים עירוניים נבחן במשרד לביטחון הפנים ובמשטרה.

אפרת לוסינג: באשר לכל הנושא של אכיפת דיני התעבורה.

אפרת לוסינג: אני מבינה שהמשמעות של אכיפה כאן היא בעצם אכיפה כנגד כלי רכב שנכנס בניגוד לתמרור.

אפרת לוסינג: באוגוסט 2006 הנושא הזה עלה לדיון בפני השר לביטחון הפנים.

אפרת לוסינג: השר לביטחון הפנים תמך בעיקרון של להמשיך באכיפה רק של עבירות שאין בהן מפגש בין פקח לנהג.

אפרת לוסינג: אני רוצה לתת את המשמעות של אכיפת דיני התעבורה על ידי פקחי הרשויות.

אפרת לוסינג: אני מניחה שמדובר במאות פקחים עירוניים.

אפרת לוסינג: מדובר על מערכת אכיפה שתצמח במקביל למשטרת התנועה.

אפרת לוסינג: תקנות התעבורה כוללות עבירות לא מעטות.

אפרת לוסינג: חלקן לא נאכפות או נאכפות בצורה מסוימת.

אפרת לוסינג: מדיניות האכיפה זאת בעיה אחת שמתעוררת.

אפרת לוסינג: מה לגבי אותם דוחות שיירשמו?

אפרת לוסינג: לאדם תהיה הזכות להגיע לבית משפט.

אפרת לוסינג: על איזה בית משפט אנחנו מדברים?

אופיר פינס-פז: כמו בחנייה.

אפרת לוסינג: אם מדובר בבתי משפט לעניינים מקומיים, אז אנחנו לוקחים את הסיכון שעלולה להתפתח מערכת שלמה של פסיקה לצד הפסיקה הקיימת של בתי המשפט לתעבורה.

אפרת לוסינג: זאת אופציה אחת.

אפרת לוסינג: אנחנו מבינים את הסכנות שיכולות לצמוח.

אפרת לוסינג: אם מדובר באותם בתי משפט לתעבורה שנמצאים היום ושזועקים היום שהמשטרה והתביעה צריכות להחליט על מדיניות ולא להביא בפני בית משפט כל עבירה אלא לעשות מדיניות של סינון, אז צריך לעשות איזה שהוא סינון בהתאם למדיניות מחושבת וזהירה.

אפרת לוסינג: קורה לפעמים ששוטר עוצר אדם על אי חגירת חגורת בטיחות.

אפרת לוסינג: זה קנס של 100 שקל.

אפרת לוסינג: הדבר הזה מתגלגל לפעמים לתגלית שהאיש הזה נוהג בפסילה.

אפרת לוסינג: זה סמכויות של שוטר שנדרשות כשמדובר באכיפה של עבירות תעבורה.

דב חנין: המטרה של הכנסת היא לפתור בעיה.

דב חנין: אתם מצוינים בלהסביר לנו למה אי אפשר לפתור את הבעיה.

דב חנין: אני במשך הרבה שנים שומע שאי אפשר לפתור את הבעיה.

דב חנין: אנחנו מנסים למצוא פתרון בעניין נקודתי.

דב חנין: אנחנו נעשה את זה.

דב חנין: נורא חשוב לי שתבינו שהסמכות שאנחנו מדברים עליה היא סמכות מאוד מוגדרת.

דב חנין: לא מדובר בסמכות על כל חוקי התעבורה, מדובר על סמכות של פקח לבצע אכיפה של ההסדרים.

אופיר פינס-פז: מה המשטרה מציעה כאלטרנטיבה?

אפרת לוסינג: אני לא במעמד להציע אלטרנטיבה.

אפרת לוסינג: מדובר בשינוי מהפכני.

אפרת לוסינג: אם יש כוונה לוועדה להתקדם בעניין הזה אנחנו נצטרך לחזור לוועדת שרים.

אופיר פינס-פז: אנחנו צריכים לתת תשובות.

משה בלסנהיים: חסר פה כל נושא הסימון של הרכב.

אבי מושל: הסמכות של הפקח נועדה לממש את אותה תוכנית שקבעה הרשות המקומית.

אבי מושל: הניסוח הזה מגביל את הסמכויות של הפקח לעכב רק במקרה שרכב נוהג באזור שבו הנהיגה אסורה.

אבי מושל: צריך שלפקח תהיה סמכות לעצור את הרכב לצורך בדיקתו, לא רק לצורך איסור תנועה.

דב חנין: המקום להסדיר את זה הוא לא כאן אלא בחוק אוויר נקי.

אופיר פינס-פז: אני מבקש שהמדים ותג הזיהוי לא יהיו באישור משרד הפנים או שר הפנים.

אופיר פינס-פז: שר הפנים לא אחראי על לבוש הפקחים.

גלי גלילי: דרושה הסכמה פוזיטיבית של המשטרה, לא כמו שכתוב פה.

גלי גלילי: אנחנו רוצים שההכשרה תהיה שכפי שקבע שר הפנים והשר לביטחון פנים, לא משטרת ישראל.

אופיר פינס-פז: צריך שיהיה ברור שהמדים יהיו שונים ממדים של שוטר במשטרת ישראל.

צבי מילשטיין: רציתי להוסיף בנושא הכשרה גם את השר להגנת הסביבה.

תומר רוזנר: הוא לא בודק איכות אוויר, הוא רק מסדיר הסדרי תנועה.

הדס פיקסל: אנחנו מסכימים שאין צורך באישור השר להגנת הסביבה בנוגע להכשרה.

שמואל בן-ארי: אני מציע שבחזית האוטובוס תותקן מצלמה.

דב חנין: אני לא מתנגד להצעה כזאת אבל לא בחוק הזה.

רוני לוינגר: אני רוצה עוד פעם להביע את החשש שלנו ממשטרה מקבילה או מנגנון מקביל של אכיפה שיכול לטווח ארוך לפגוע ולגרום לזילות של המשטרה הקיימת.

גבי פיסמן: הפעלת הסמכות בפרקטיקה מחייבת תיאום מול משטרת ישראל.

תומר רוזנר: אני מציע שפקח שמתכוון להפעיל את הסמכות שלו באזור מסוים יודיע על כך לקצין משטרה מבעוד מועד.

דב חנין: האם זה הפקח?

תומר רוזנר: ראש מחלקת האכיפה או ראש מחלקת הפקחים יודיע מראש לקצין משטרה על הכוונה להפעיל סמכויות באזור מסוים.

תומר רוזנר: האם פקח שהולך ברח' אבן גבירול, שבו עיריית תל-אביב החליטה לעשות הסדר, צריך לקבוע פגישה, או שהוא יכול להפעיל את סמכותו?

דרורה לסקר: המשטרה מקבלת את התכנית.

דרורה לסקר: היא יכולה להגיד אם יש נקודות בעייתיות.

דב חנין: המשטרה אומרת שהיא לא ערוכה להתמודד עם העניין הזה.

גבי פיסמן: לא הצעתי תיאום פרטני לגבי כל פעולת אכיפה שמבוצעת, אלא לגבי אזורים מסוימים או עבירות מסוימות.

תומר רוזנר: אני מציע שראש הרשות ימסור לקצין משטרה דיווח על תכנית אכיפה ככל האפשר.

גבי פיסמן: הערה נוספת היא לגבי ציות להוראות פקח.

גבי פיסמן: לא כותבים את זה במסגרת סמכויות אכיפה ופיקוח.

גבי פיסמן: זה נראה לי מיותר.

גבי פיסמן: אנחנו מציעים להוריד את 77ו(ה).

גבי פיסמן: סעיף קטן (ט) מדבר על הסמכויות של פקח לפנות את הרכב מהדרך.

גבי פיסמן: חשוב שיובהר שלא מדברים על סמכויות בעת סירוב.

דב חנין: הכוונה שלנו היא לא לתת לפקחים עירוניים איזו שהיא סמכות של מרדף או סמכות של הפעלת כוח מסוג כלשהו.

דב חנין: זה חלק בלתי נפרד מסיכומי הוועדה.

רוני לוינגר: מה קורה במקרה שהאזרח מסרב?

דב חנין: הפקח יזמין שוטר.

דב חנין: הוא לא יכול להפעיל כוח או לבצע מרדף.

דב חנין: בסעיף 77ו(ב)(1) אנחנו מדברים על הסכמה פוזיטיבית של המשטרה.

דב חנין: בסעיף (ב)(2) אנחנו מדברים על הכשרה מתאימה כפי שאישרו השר לביטחון פנים ושר הפנים.

דב חנין: פה יש הסתייגות של חבר הכנסת אופיר פינס.

דב חנין: בסעיף (ד) אנחנו מדברים על כך שהמדים יהיו מדים לא מטעים, כלומר מדים שונים.

דב חנין: אנחנו מדברים על תיאום שיתבצע על ידי כך שראש הרשות יודיע לקצין משטרה ככל האפשר מראש על תוכניות האכיפה שמערבות הפעלה של פקחים.

תומר רוזנר: בסעיף קטן (א) צריכות להיות כתובות המילים "על אף האמור בכל דין".

גילי גלילי: בסעיף קטן (1) כתוב שהגבלת הזמן היא של חודש.

גילי גלילי: האם אפשר לשנות את זה לחודשיים?

דב חנין: כן.

דב חנין: אני מעמיד להצבעה את ההסתייגות של חבר הכנסת אופיר פינס-פז, שאומרת שבמקום שר הפנים והשר לביטחון פנים יהיה משרד הפנים והמשרד לביטחון פנים.

דב חנין: ה צ ב ע ה בעד – 0 נגד – פה אחד לא אושר אני מצביע על סעיף 77ו.

דב חנין: ה צ ב ע ה בעד – פה אחד נגד – 0 אושר

ורד קירו-זילברמן: 77ה (א) חוק עזר כאמור בסעיף 77ב יחול גם על המדינה.

ורד קירו-זילברמן: (ב) חוק עזר כאמור בסעיף זה לא יחול על – (1) תחבורה ציבורית ותחבורה נקייה; (2) דרך או נתיב שנקבעו ככביש אגרה לפי דין אחר; (3) דרך חיונית כאמור בסעיף 77ב(ג).

ורד קירו-זילברמן: (ג) הוקם גוף אשר הוסמך להסדיר את ענייני תחום התחבורה באזור הכולל מספר רשויות מקומיות, לא יחולו על רשות מקומית שבתחום האזור האמור הוראות סעיפים 77א עד 77ו.

דב חנין: מבחינת המקרים שעליהם לא יחול חוק עזר כאמור בסעיף זה אני מבקש להוסיף למקרים שמנויים פה גם רכב נכים.

תומר רוזנר: זה יהיה רכב הנושא תו נכה לפי חוק חנייה לנכים.

דב חנין: אני מבקש להוסיף גם רכב חירום בתפקיד.

תומר רוזנר: רכב ביטחון כהגדרתו בתקנות התעבורה.

דב חנין: אני מקווה שזה ייתן תשובה להערות של משרד הביטחון.

דב חנין: אנחנו מדברים על רכב ביטחון שמבצע תפקיד מבצעי ועל רכב נכים.

דב חנין: עליהם חוק העזר לא יחול.

דב חנין: אני לא בטוח שיש טעם להשאיר את החריג בסעיף (ב)(2).

דב חנין: אני מבקש שייאמר שרשות מקומית תהיה מוסמכת לקבוע הסדרים מיוחדים לרכב ציבורי, כולל פטורים לרכב ציבורי מהוראות כאלו או אחרות שהיא קבעה.

דב חנין: כך נבטיח אפשרות של הסדר מיוחד למוניות ולרכבים ציבוריים אחרים.

דב חנין: אני מבקש לשנות את סעיף (ג) כך שיהיה ברור שאם הוקם גוף שהוסמך להסדיר את ענייני תחום התחבורה באזור הכולל מספר מקומות רשויות מקומיות, תעבורנה אליו סמכויות הרשות המקומית שנקובות בסעיף הזה.

תומר רוזנר: אנחנו מבקשים לשנות את הרישא כך שיהיה כתוב שיוקם איגוד ערים או גוף ציבורי אחר באזור מטרופולין.

דב חנין: מבחינתי שזה יהיה איגוד ערים או רשות ציבורית.

רוני טלמור: היום יש הסדר חוקי רק לאיגוד ערים.

תומר רוזנר: בחוק איגודי ערים נאמר במפורש שאם מוקם איגוד ערים עוברות הסמכויות מהרשויות המקומיות אל איגוד הערים.

תומר רוזנר: לא צריך לומר את זה.

דב חנין: אני רוצה לקבוע שלרשות ציבורית שהוקמה על פי חוק אשר הוסמכה להסדיר את ענייני תחום התחבורה באזור יוקנו סמכויות.

רוני טלמור: אם מדובר באיגוד ערים, אז ממילא נתונות לו הסמכויות הרלוונטיות שיש לכל הרשויות המקומיות.

רוני טלמור: אם מדובר בגוף אחר, אז זה יוצר איזו שהיא בעיה לגבי הסמכויות.

דב חנין: לכן אני מתייחס לרשות ציבורית על פי חוק אשר הוסמכה להסדיר את ענייני תחום התחבורה באזור.

שרית זוכוביצקי: למה צריך לתת לה סמכויות?

שרית זוכוביצקי: אם אני אקים אותה בחוק אני אתן לה שם את הסמכויות.

דב חנין: אני לא רוצה שנחזור לויכוח של הסמכות של הרשות המקומית מול הרשות המטרופולינית.

דב חנין: אני רוצה שתהיה הקביעה הזאת בחוק.

דב חנין: אני רוצה שכבר בחוק הזה נקבע את העיקרון, כדי שהדבר יהיה ברור כבר בשלב הזה.

אהרון כהן: אני לא יכול להבין למה אתה זורק אותנו לעירייה שתקבע לנו אם נוכל להיכנס לנתיבי תחבורה ציבורית או לא.

אהרון כהן: אנחנו מסיעים את כל המסכנים במדינה, את החולים, אם הנכים.

אהרון כהן: העירייה מחפשת כסף.

אהרון כהן: היא תנסה להוציא מאיתנו כספים.

אהרון כהן: אנחנו רוצים שפה ייקבע שנהגי המוניות הם חלק מהתחבורה הציבורית.

דב חנין: אתם רכב ציבורי.

אהרון כהן: אנחנו רכב ציבורי ותחבורה ציבורית.

אהרון כהן: השר אמר לנו בפירוש שאנחנו תחבורה ציבורית.

אהרון כהן: לא ייתכן שתזרוק אותנו לרשות המקומית.

אהרון כהן: אני מבקש שתכניסו אותנו פה כתחבורה ציבורית.

אהרון כהן: אנחנו מסיעים את האנשים המסכנים.

אהרון כהן: לאנשים העשירים יש מכוניות פרטיות.

אהרון כהן: אני מסיע את הזקנה, את הנכה, את חולה הסרטן.

אהרון כהן: אני עובד במוניות איכילוב.

אהרון כהן: מה, אני אגיד לחולה הדיאליזה שמפה אני יכול לנסוע ומפה אני לא יכול לנסוע?

דרורה לסקר: על בסיס מה הרשות המקומית תוכל לקבוע אם המוניות ייסעו או לא ייסעו?

דרורה לסקר: זה משהו שצריך להיות בקנה מידה ארצי.

דרורה לסקר: אני לא יודעת מה זה הרשות שמאחדת כמה רשויות.

דרורה לסקר: אני לא מבינה מתי ואיך תוקם הרשות הזאת.

דרורה לסקר: הניסוח הזה לא נכון.

תומר רוזנר: אתם מסכימים שרשויות מקומיות יקימו בעצמן איגוד ערים?

דרורה לסקר: בהתאם לחוק.

דב חנין: אני רוצה לשמוע עמדה מקצועית של משרד התחבורה לעניין הבעיה של המוניות.

ישעיהו רונן: אני לא מדבר על מוניות קווי שירות שסיווגנו אותן כחלק מהתחבורה הציבורית.

ישעיהו רונן: זה אמצעי משלים לתחבורה הציבורית.

ישעיהו רונן: המוניות עושות שירות לא קטן.

ישעיהו רונן: הן מורידות רכב פרטי מהכביש.

ישעיהו רונן: בשלבים המוקדמים של הדיונים אמרנו להוציא את המוניות, אבל כשראינו שאנחנו לא יכולים להשיג את כל מה שאנחנו רוצים דיברנו על אוטובוסים.

ישעיהו רונן: אם הנושא עולה לדיון, אז אני בהחלט תומך בהם.

ישעיהו רונן: אני לא רואה רשות מקומית שתאכוף את זה.

ישעיהו רונן: זאת פגיעה קשה באמצעי לאותם אנשים שלא יכולים לנהוג אחרת, או לאנשים שיש להם את האמצעים אבל מעדיפים להשאיר את הרכב בבית ולנסוע במונית.

ברוניסלבה חירמן: זדה עלול לייקר את מחיר הנסיעה, כי הנסיעה במונית מיוחדת היא נסיעה לפי מונה.

ברוניסלבה חירמן: ברגע שמוניות לא יוכלו לנסוע בחלק מהנתיבים הן יצטרכו להאריך את הנסיעה וזה יתבטא במחיר לצרכן.

ברוניסלבה חירמן: בעיה נוספת שעלולה להיווצר זה חוסר אחידות ועיוותים על ידי כך שרשות אחת תחליט שהיא כן מאפשרת למוניות לנסוע באותם נתיבים, רשות אחרת תחליט שהיא לא מאפשרת למוניות להשתמש באותם נתיבים.

דב חנין: למה לנו לקבוע קביעה גורפת שחוק העזר לא יחול על תחבורה ציבורית ותחבורה נקייה?

דב חנין: יש סעיף מיוחד שאומר שלגבי תחבורה ציבורית יש מנגנון.

דב חנין: אני חושב שלא צריך להשאיר את סעיף (ב)(1).

הדס פיקסל: אתה לא רוצה את התמריץ לתחבורה נקייה?

דב חנין: האם חוק עזר שהרשות המקומית קובעת יחול על תחבורה נקייה?

תומר רוזנר: צריך לתת את שיקול הדעת לרשות המקומית.

תומר רוזנר: אם אנחנו מדברים על רכב מהסוג שהמחוקק קבע, אז החוק לא צריך לחול עליו.

תומר רוזנר: אם מדברים על רכב שהוא ידידותי לסביבה ומבחינת השר זה נחשב לתחבורה נקייה, אז יכול להיות שבמקרה הזה צריך לתת סמכות לרשות המקומית.

תמי גנות: תפקידו של החוק הזה הוא מניעת זיהום אוויר.

תמי גנות: המוניות לא מפחיתות את כמות הזיהום.

תמי גנות: לצורך הנושא של זיהום אוויר אנחנו צריכים לדבר על תחבורה להסעת המונים, לא על תחבורה ציבורית.

תמי גנות: הנסיעה במונית היא כמו נסיעה ברכב פרטי.

תמי גנות: דין מוניות צריך להיות כדין של רכב פרטי.

גילי גלילי: ההגדרה של רכב ביטחון אינה כוללת את הרכבים של שירות בתי הסוהר.

גילי גלילי: לדעתנו צריך להחריג גם אותם.

משה בלסנהיים: זיהום האוויר מתחבורה נובע מרכבי דיזל, לא מרכבי בנזין.

משה בלסנהיים: אם יוציאו את התחבורה הציבורית, את רכבי הביטחון, את רכבי שירות בתי הסוהר, את המוניות, אז מה עשינו.

משה בלסנהיים: צריך לכתוב שהחוק לא חל על תחבורה ציבורית נקייה.

לאה טל: הנוסח שחשבנו להציע הוא ששר הפנים או השר להגנת הסביבה יוכלו לגבש כלים שיחולו על כלי הרכב של צה"ל, בהתחשב במורכבות ובצרכים של צה"ל.

לאה טל: צה"ל הוא גוף גדול שיושב בכל המדינה.

לאה טל: זה לא רק מקרים מבצעיים או מקרים של מצבי חירום.

אריה ונגר: ההחרגה של תחבורה נקייה כהגדרתה כאן לא רצויה בפריזמה של זיהום אוויר.

אריה ונגר: אולי כדאי להשאיר שיקול דעת כמו שהציע היועץ המשפטי.

יהודה בר-אור: נהגי המוניות מסיעים בכל חודש מיליון 200 תושבים בארץ.

יהודה בר-אור: המכוניות שלנו הן חדשות.

יהודה בר-אור: אנחנו רכב ציבורי כמו כולם.

יהודה בר-אור: אם אתה נותן לאוטובוסים לנסוע אתה מוכרח לתת גם לי.

שולי נזר: התיקון שעשיתם עם הסמכות של השר לקבוע מה הוא רכב נקי פותר את בעיית המוניות, כי רכב נקי זה רכב שגילו עד 5 שנים, או רכב ישן יותר שיש בו אמצעי למזעור הזיהום.

שולי נזר: את אותו כלל שאנחנו מחילים על מוניות או רכבי הסעה צריך להחיל גם על תחבורה ציבורית, כאשר העדפת התחבורה הציבורית תהיה כשהיא נקייה.

דב חנין: סעיף (ב) ישתנה כי אנחנו מורידים את (1) ו(2).

דב חנין: ההחרגה הבסיסית היא החרגה של דרך חיונית שאותה קבע המפקח על התעבורה ועליה לא חל חוק העזר העירוני.

דב חנין: אנחנו מוסיפים את רכב הנכים ואת רכב הביטחון בתפקיד.

דב חנין: כל הרשויות שיש להן רכבי ביטחון יפעילו את זה אם הן יצטרכו.

תומר רוזנר: הסמכות של הרשות המקומית יהיה לפטור מתחולת חוקי העזר רכב ציבורי ותחבורה נקייה.

דב חנין: אנחנו מוסיפים סעיף שיסמיך את הרשות המקומית לקבוע הוראות פטור לסוגים של רכב ציבורי או תחבורה נקייה.

דב חנין: את סעיף (ג) נחיל על איגוד ערים או על רשות ציבורית אחרת שהוקמה בחוק.

דב חנין: תומר רוזנר: מכיוון שאני מניח שהחוק שיווצר לא יגדיר רשות ערים ספציפית אלא יקבע מסגרת, אז זה לא יהיה בחוק אלא על פי אותו חוק.

רוני טלמור: לפי חוק העיריות כל עירייה יכולה להקים תאגידים.

דב חנין: תאגיד כזה הוא רשות ציבורית?

רוני טלמור: אני לא יודעת איך זה יפורש.

דב חנין: אנחנו נכתוב בסעיף (ג) כך: "הוקם איגוד ערים אשר הוסמך או רשות ציבורית שהוקמה בחוק, יועברו אליה סמכויות הרשות המקומיות.

לאה טל: אנחנו רצים את ההערה שלנו להכניס כהסתייגות.

דב חנין: מי בעד סעיף 77ה?

דב חנין: ה צ ב ע ה בעד – פה אחד נגד – 0 אושר ג(ה) רשות מקומית תנהל קרן שתקבוליה הם קנסות בשל הפרת חוקי העזר כאמור ( להלן- תקבולי הקרן).

ורד קירו-זילברמן: (ו) מחצית מתקבולי הקרן ישמשו אך ורק לשם עידוד השימוש בתחבורה ציבורית ובתחבורה נקייה, בין היתר על ידי הקמה ושיפור תשתיות לתחבורה הציבורית ולתחבורה נקייה ברשות המקומית, מתן הנחות למשתמשי התחבורה הציבורית בתחומי הרשות המקומית או למטרת החזר הלוואה שניתנה לרשות המקומית למימון אחד מאלה (להלן –הקרן).

ורד קירו-זילברמן: (ז) הקרן תנוהל בידי גזבר הרשות המקומית ותקבוליה יוחזקו בחשבון בנק אחד או יותר, שיוחזקו בו אך ורק כספי הקרן; הקרן תנוהל באופן שיאפשר מעקב אחר תקבוליה מכל מקור ואחר ההוצאות שהוצאו למטרות השונות.

ורד קירו-זילברמן: (ח) כספי הקרן וזכותה של הרשות המקומית לקבלת כספים כאמור לא יהיו ניתנים לשעבוד, אלא אם כן השעבוד נעשה לטובת מי שהרשות המקומית התקשרה עמו כדין בהסכם להקמה או רכישה של תשתיות לשיפור התחבורה הציבורית והתחבורה הנקייה בתחומה או לביצוע עבודה מסוימת במסגר תכנון, הקמה, רכישה או הרחבה של תשתית כאמור או למימון כל אחד מאלו; לענין סעיף זה – "שעבוד" – לרבות המחאה על דרך השעבוד וקיזוז.

ורד קירו-זילברמן: (ט) כספי הקרן וזכותה של הרשות המקומית לקבלת כספים כאמור לא יהיו ניתנים לעיקול, אלא אם כן העיקול הוטל בידי מי שהרשות המקומית התקשרה עמו כדין בהסכם להקמה או רכישה של תשתיות לשיפור התחבורה הציבורית והתחבורה הנקייה בתחומה או לביצוע עבודה מסוימת במסגרת תכנון, הקמה, רכישה או החרבה של תשתית כאמור או בהסכם הלוואה לימון כל אחד מאלו, בשל אי תשלום כספים עבור הרכישה או ביצוע העבודה או אי החזרת הלוואה כאמור.

תומר רוזנר: המילים "להלן הקרן" יעברו לסעיף (ה).

תומר רוזנר: בסעיף (ו) התבקשנו לכתוב שכל כספי הקרן ישמשו להפחתה או לצמצום של זיהום האוויר בתחום הרשות המקומית, כשלפחות מחציתם למטרות המפורטות.

תומר רוזנר: בסעיפים (ז) ו(ח) אנחנו נשנה את הנוסח כך שיהיה ברור שהסייג להגנה מפני עיקול ושיעבוד, שמאפשר לנושה של הרשות להטיל את אותם עיקולים, לא יחול על הזכות של הרשות לקבל את הכספים.

דרורה לסקר: צריך לכתוב "לפי חוק עזר מכוח חוק זה".

דב חנין: לפי סעיף 77ב.

רוני טלמור: אני לא מכירה את המשמעות של קיזוז.

תומר רוזנר: בעקבות הלקחים מהקרנות הייחודיות מצאו משרד הפנים ומשרד האוצר את הצורך להוסיף את העניין של קיזוז.

תומר רוזנר: גם בהצעת חוק ההסדרים כשדיברו על העברת כספים מעירייה לעירייה הייתה בקשה להרחיב את ההגנה לזכות קיזוז.

גילי גלילי: לא הבנתי אם התקבלה החלטה להוסיף את רכבי שירות בתי הסוהר.

דב חנין: אם תגדירו אותם כרכבי ביטחון זה יחול.

משה בלסנהיים: כתוב שמחצית מהקרן תשמש למתן הנחות למשתמשי התחבורה הציבורית.

משה בלסנהיים: האם הכוונה שהעירייה תסבסד את האוטובוסים?

דב חנין: כן.

דב חנין: אני לא רואה את עיריית תל-אביב מסבסדת אוטובוסים, אבל עירייה אחרת אולי תעשה את זה.

דב חנין: מחצית אתם צריכים לעידוד תשתיות.

דב חנין: כספי הקרן בכללותם ישמשו לצמצום זיהום אוויר בתחומי הרשות המקומית.

אפרת לוסינג: איזה אמצעים יכולים להינקט לגבי רכב?

אפרת לוסינג: סמכות העיכוב כתובה פה במפורש.

אפרת לוסינג: אני מבינה שהוסר הפיקוח המסוים של שר הפנים על חוקי עזר.

דב חנין: חוק העזר צריך להתייחס לשאלה של איזה אמצעים נוקטים לגבי רכב שנוסע בניגוד להגבלה.

אפרת לוסינג: מה היינו מצפים למצוא שם?

דב חנין: היינו מצפים למצוא שם התייחסות לשאלה של איזה אמצעים נוקטים לגבי הרכב, כמו צילום רכב, גרירת רכב.

דב חנין: הייתי מצפה לראות את זה בחוק העזר העירוני.

דב חנין: האבחנה שאני עומד עליה היא שמדובר באמצעים שיינקטו כלפי רכב, לא כלפי הנוהג ברכב.

אפרת לוסינג: אני מבינה שהמטרה של הצעת החוק הזאת היא לאפשר לפקחים העירונים לאכוף את אותם הסדרים שנקבעו במסגרת הצעת החוק הזאת.

אפרת לוסינג: האם הם ילמדו את כל מפת התמרורים ברשות המקומית?

אפרת לוסינג: היו"ר דב חנין: אנחנו יוצאים מנקודת הנחה שמשטרת ישראל מתפקדת.

אפרת לוסינג: משטרת ישראל היא זאת שאמורה לתת תכנית הכשרה.

אפרת לוסינג: אני בטוח שהיא תיתן תכנית הכשרה מצוינת.

אפרת לוסינג: אם לא תיתנו תכנית הכשרה מצוינת תצטרכו להגיע לפה כדי לבקש לתקן את החוק.

גבי פיסמן: השאלה הזאת חשובה בעיקר מההיבט של האזרח שאמור לדעת מי עומד מולו.

דב חנין: התשובה לשאלה הזאת לא תימצא באיזה שהוא רעיון של רזולוציה עד אין סוף של הגדרת סמכויות הפקחים.

גבי פיסמן: אולי כדאי לתת את המפתח בחוק כדי לחשוב על הסדרים ספציפיים שיזהו את אותן הגבלות תנועה בדרך מסוימת.

ישעיהו רונן: אני מתנגד לעצם הרעיון.

ישעיהו רונן: איסור כניסה הוא איסור כניסה.

ישעיהו רונן: הנימוקים שהיו לרשות שהציבה את התמרור הם לא רלוונטיים לאותן עשר שניות שבו הוא נכנס.

ישעיהו רונן: הוא חייב לציית לו.

ישעיהו רונן: אם יש לו ספיקות לגבי התקיפות שלו הוא יעשה את זה בבית משפט.

דב חנין: מי בעד סעיף 77ג (ה) (ו) (ז) (ח) ו(ט)?

דב חנין: ה צ ב ע ה בעד – פה אחד אושר נשארה לנו התוספת.

תומר רוזנר: ביקשו מאיתנו שהאפשרות לשים מדבקות על הרכבים כדי לסמן אותן תיוותר.

תומר רוזנר: זה יבוא בתקנות של השר להגנת הסביבה.

משה בלסנהיים: הסימון נעשה בטסט השנתי.

משה בלסנהיים: זה המנגנון היחידי שיש.

תומר רוזנר: כל מי שעושה טסט שנתי מקבל סטיקר שהוא עבר את בדיקת זיהום האוויר.

תומר רוזנר: הוא לא עובר טסט אם הוא לא מקבל את האישור הזה.

דב חנין: יש סמכות לרשות המקומית לקבוע הסדרים שמבחינים בין סוגי כלי רכב.

דב חנין: לשאלה של איך מבחינים בין סוגי כלי רכב ומה בדיוק הסימון התייחסנו בחוק אוויר נקי.

אופיר פינס-פז: כמה רכבים לא עוברים על רקע זיהום אוויר?

ישעיהו רונן: אני לא יודע.

ישעיהו רונן: מי שלא עובר לא יכול לנסוע בכלל.

אופיר פינס-פז: האם שר התחבורה יכול ורוצה לקבוע רף שונה?

ישעיהו רונן: זה מעולם לא עלה על השולחן.

שולי נזר: הגדרנו רכב נקי כרכב בגיל מסוים, או רכב ישן יותר שמותקן עליו אמצעי.

שולי נזר: פקח לא יכול לזהות את זה.

שולי נזר: צריכה להיות מדבקה.

שולי נזר: הדרך הנכונה שזה ייעשה זה במהלך הרישוי השנתי.

שולי נזר: רכב שרוצה להיכנס לאזור עירוני מסוים יקבל בטסט השנתי מדבקה.

דב חנין: החוק הזה לא נותן פתרון לשאלת המדבקות, כי שאלת המדבקות קשורה לשאלת הערכת כלי רכב שתהיה בחוק אוויר נקי.

אופיר פינס-פז: האם לפיו אפשר יהיה להנפיק מדבקות?

דב חנין: כן.

דב חנין: מה נשאר מהתוספת?

דב חנין: האם יש בה צורך?

תומר רוזנר: התוספת נועדה לאפשר אכיפה אלקטרונית של החוק בנושא של אגרות גודש.

תומר רוזנר: השאלה אם הפקחים צריכים נתונים ממאגר משרד הרישוי לצורך הפעלת חוקי העזר.

משה בלסנהיים: אנחנו, יחד עם המשרד להגנת הסביבה, הכנו תכנית.

משה בלסנהיים: משרד התחבורה לא הסכים לאפשר את האצלת הסמכויות לרשות מקומית.

אופיר פינס-פז: מה שיהיה זה שבמקומות מסוימים, בשעות מסוימות, בימים מסוימים לא תותר כניסה של שום רכב חוץ מתחבורה ציבורית, כשלמי שגר במקום יהיה תו.

דב חנין: איך הפקחים עושים את זה היום?

משה בלסנהיים: אגף הפיקוח מחובר למאגר הרישוי של משרד התחבורה.

שרית זוכוביצקי: על הדוח שנותן הפקח אין פרטים.

שרית זוכוביצקי: אם בעל הדוח משלם אז אין בכלל העברת פרטים.

שרית זוכוביצקי: אם הדוח לא משולם וצריך לעשות המצאה לפי סדר הדין הפלילי, אז עושים שאילתה לפי חוק הגנת הפרטיות בין גופים ציבוריים.

דב חנין: זאת אומרת שלא צריך את התוספת.

רוני טלמור: משרדי הממשלה רוצים אפשרות להגיש עד מחר הסתייגות לגבי הנוסח.

דב חנין: תודה רבה לכולם, במיוחד למשרדי הממשלה.